Тошкент вилояти Қуйичирчиқ тумани Дўстобод шаҳри марказидаги 228 та уй бузилиб, ўрнига икки қаватли замонавий уйларни қуриш режалаштирилаяпти. Лойиҳага кўра, айрим уйларнинг фақат бир ёки икки хонаси бузилади. Лекин шаҳар марказидаги иккита кўчада жойлашган барча уйларнинг олд кўриниши икки қаватли бўлиши шартлиги айтилаяпти.\nДўстободликларга янги йил “совғаси”\nЖорий ҳафта бошида Дўстобод шаҳридаги Муҳаммадқулов ва Бегимқулов кўчасида яшовчи аҳоли уйлари бузилишидан огоҳлантирилди.\n“Мажлис ўтказишди. Мажлисда айтишди уйларимизни бузишаркан. Бизга янги йилга “совға” бўлди. Ҳамманинг кайфияти йўқ”, дея Озодликка хабар қилди дўстободлик муштарий.\nШаҳарнинг Муҳаммадқулов кўчасида яшовчи исмининг ошкор қилинишини истамаган муштарийга кўра, кимнидир уйининг фақат битта хонаси, кимнидир икки ёки учта хонаси бузиларкан.\n“Йўлнинг четидан 7 -10 метр ичкарига қараб бузилади дейишди. Бизнинг уйимиз беш хонали, шунинг икки хонаси бузилишга тушаркан. Ўзимизга учта хона қолаяпти. Ҳар кимда хар хил. Лекин ҳамманинг уйининг қанчадир қисми бузилади, дейишди”, деди Муҳаммадқулов кўчасида яшовчи фуқаро.\n“Номига бўлса ҳам икки қаватли уй бўлиши керак”\nДўстободликларга кўра, бузилган уйлар ўрнида икки қаватли замонавий уйлар қурилиши режалаштирилган.\nҲокимлик вакиллари ҳар бир бузилган уйнинг ҳеч бўлмаса, кўчага қараган қисми икки қаватли кўринишда бўлиши шартлигини айтишган.\n“Икки қаватли уйнинг биринчи қаватида яшаш мумкин эмас дейишди. Биринчи қаватлар фақат дўкон ва маиший хизмат кўрсатиш шохобчалари бўларкан. Иккинчи қаватлар эса турар-жойга мўлжаллаб қурилади, деб айтишди мажлисда”, деди Бегимқулов кўчасида яшовчи фуқаро.\n“Жами 228 та уйни бузамиз!”\nҚуйичирчиқ туман ҳокимлигининг қурилиш бўлимининг исмини очиқламаётганимиз мутахасисига кўра, янги йилнинг январ ойи охиридан бошлаб Муҳаммадқулов кўчасидан 144 та, Бегимқулов кўчасидан эса 84 та уй бузилади.\nҲокимлик мутахасисига кўра, ҳақиқатдан ҳар бир уйнинг кўчага қараган қисми икки қаватли қилинади.\n- Йўлнинг ўқи борку, шу ўқидан йўл 15 метр ичкарига кираяпти. 30 метр кенгликда йўл бўлаяпти. Йўл четига тушган уйлар ҳаммаси бузилишга тушадида. Кимники тўлиқ, кимники частичний бузилади, таги дўкон, тепаси уй-жой бўлади. Уйнинг бузиладиган қисмининг озгина қолдирилган жойи борку, раз бузгандан кейин бу ëғини ҳам бузиб ташлаш, ҳовли қилиб чиройли қилиш керакку. Дўкон тепасини олади, масалан тагига дўкон тушган бўлса, дўконни ололмаса, тепасидаги этажли уйда яшаши мумкин. Иккинчи қаватни ҳовлига қаратиб қуради, деди суҳбатдош.\nҚуйичирчиқ туман ҳокимлигининг мутахасисига кўра, уйларининг маълум қисми бузилган хонадонларга пул таклиф қилинади, бутунлай бузилган уйларнинг эгаларига эса бошқа ҳудуддан турар-жой ўрни берилади. Шунингдек, уйлари бузилган аҳолига 12 фоизлик кредит таклиф қилинаяпти.\nЎтган йили янги йил байрами олди Фарғона шаҳридаги Аэропорт кўчасида яшовчи аҳоли ҳам худди дўстободликлар сингари янги йил “совғаси” олишган эди.\nҲозирда ҳокимлик талаби билан Аэропорт кўчасидаги уйларнинг барчасининг кўчага қараган қисми икки қаватли қилиб тикланган.\n"Бузасан, қурасан ёки бўшатасан"\nСўнгги икки-уч йилдан бери Ўзбекистон шаҳарлари ва туман марказларининг марказий кўчаларини ободонлаштиришнинг ажабтовур усули қўлланилмоқда: уйингни бузасан, икки-уч қават қилиб қайта қурасан, кучинг етмаса бўшатиб қўясан.\nМана шу ҳақда Озодликка бу йил етиб келган хабарларнинг иккитасигина:\nФевралда урганчликлар шаҳар марказидаги уйлар, xусусий дўкон ва ресторанлар бузилгани, уйи бузилган хонадон эгалари товон пули ололмаëтганидан шикоят қилган эди.\nЖиззахда эса уйи бузилган фуқароларнинг давомли норозиликлари ортидан шаҳар ҳокимияти уйлари бузилган ҳар бир оилага ваъда қилинган товон пули шу йилнинг охиригача тўланишини ваъда қилди.


Huawei Mate 30 5G флагманлари савдога чиқиб, 1 дақиқадаёқ 1 миллиардлик сотилди! - Terabayt.Uz\nХитойлик техногигант яқинда Мюнхен шаҳридаги махсус тадбирида янги флагманлари – Mate 30 ҳамда Mate 30 Pro смартфонларини тақдим этган эди. Бугун – 1 ноябрь куни уларнинг бешинчи авлод уяли тармоғида ишловчи версиялари расман сотила бошлади.\nЎҚИНГ: Samsung энди Huawei’ни масхара қилишга ўтди: нишонда – Mate 30 флагманлари!\nHuawei Mate 30 5G модели харидорларга тезкор/ички хотирасига кўра икки хил конфигурацияда таклиф этилмоқда. Унинг 8/128 гигабайтлигини 706 долларга, 8/256 гигабайтлигини бўлса 777 долларга олиш мумкин. Huawei Mate 30 Pro 5G моделининг эса 8/256 гигабайтлиги учун 975 доллар, 8/512 гигабайтлиги эвазига 1116 доллар сўрашяпти.\nHuawei фахр билан эълон қилишига қараганда, Mate 30 5G ҳамда Mate 30 Pro 5G моделлари савдога қўйилиши билан, илк дақиқанинг ўзидаёқ нақ бир миллиард юанлик сотилган. Бу эса 140 миллион АҚШ долларига тўғри келади.\nУмуман, Huawei Mate 30 туркумини Хитойнинг ўзида харидорлар жуда яхши қарши олишган. Mate 30 ҳамда Mate 30 Pro моделлари савдога чиққанидан сўнг бир ҳафтага етмасдан, улар бир миллион донадан ошиқ сотилган.\nTerashop.uz интернет-дўконимизда эса олдинги авлод Huawei смартфонларини 1 045 000 сўмдан бошланган нархларда харид қилиш мумкин.\nЎҚИНГ: Антиқа акция: уй телефонини топшириб, смартфон олинг!\n#Huawei #нархлар # 5G смартфон #5G-смартфони #Huawei Mate 30 #Huawei Mate 30 Pro #Huawei Mate 30 5G #Huawei Mate 30 Pro 5G\nАЛОҚА: [email protected]rabayt.uz


ТУРОНБАНК ХОРИЖИЙ ЛИНИЯЛАР ОРҚАЛИ ЛОЙИҲАЛАРНИ МОЛИЯЛАШТИРИШДА ФАОЛ - «Туронбанк» АТБ\nТУРОНБАНК ХОРИЖИЙ ЛИНИЯЛАР ОРҚАЛИ ЛОЙИҲАЛАРНИ МОЛИЯЛАШТИРИШДА ФАОЛ\nЮрт равнақи, турмуш фаровонлиги йўлидатижорат банкларининг ўз ўрни бор. Улар томонидан бунёдкорлик, тадбиркорлик, ҳунармандчилик каби кўплаб йўналишларнинг молиялаштирилиши шаҳару қишлоқларимиз кўркига-кўрк қўшиб, юртимиз ривожига хизмат қилмоқда. "Туронбанк" акциядорлик тижорат банки ҳам ана шу эзгу ишларга муносиб ҳисса қўшиб келаётган тижорат банклардан саналади.\nБугун “Туронбанк” АТБ тижорат банклари ичида доимий равишда ривожланиб, барқарор молия муассасаси сифатида мустаҳкамланиб, ўз ўрни ва салоҳиятига эга бўлиб бормоқда. Бу ютуқлар замирида банк тизимидаги ишларнинг тўғри йўлга қўйилгани ва малакали кадрларнинг жамлангани ўз самарасини бермоқда. Қолаверса, банк иқтисодиётимизнинг асосий тармоқларини молиялаштиришда, янги банк технологияларини жорий этиш ва инвестиция лойиҳаларини қўллаб-қувватлашда фаол иштирок этиб келмоқда. Айниқса, сўнгги йилларда банкнинг халқаро ҳамкорлик алоқаларини кенг йўлга қўйгани, унинг юртимиз ривожи йўлида муносиб ҳисса қўшишига замин бўлаётир.\nЖумладан, банк жамоаси «Осиё тараққиёт банки»нинг республикамиз мева-сабзавотчилик тармоғида қўшилган қийматни яратиш занжирини ривожлантириш, «Халқаро Тараққиёт ассоциацияси»нинг чорвачилик соҳасини ривожлантириш ҳамда Халқаро Тараққиёт ва тикланиш банкининг боғдорчилик секторини ривожлантириш каби қатор инвестицион лойиҳаларни ҳаётга татбиқ этишда жонбозлик кўрсатмоқда. Шунингдек, «Халқаро Ислом савдо-молия корпорацияси» (ITFC) билан мустаҳкам алоқаларнинг ўрнатилгани ўз самарасини бериб келмоқда.\nШу билан бирга “Туронбанк” Хитойнинг “Экспорт-импорт банк” билан ҳам ана шундай муҳим лойиҳалар устида ишламоқда. Бу – республикамиз гидроэлектростанцияларни қуриш ва модернизация қилиш дастуридир. Мазкур дастурни амалга оширишда банклар ўртасида «Ўзбекгидроэнерго» АЖнинг Тошкент шаҳри, Андижон ва Тошкент вилоятларидаги тўртта гидроэлектростанцияни модернизациялаш бўйича лойиҳаларини молиялаштириш учун умумий миқдори 85,8 млн. АҚШ долларига тенг, узоқ муддатли келишув имзоланган бўлиб, ҳозирда “Туронбанк” АТБ ва “Ўзбекгидроэнерго” АЖ томонидан Самарқанд ҳамда Тошкент вилоятларида жойлашган гидроэлектростанцияларни қуриш ва модернизациялаш бўйича умумий миқдори 42,7 млн. АҚШ долларига тенг янги лойиҳалар тайёрланмоқда.\nШунингдек, “Туронбанк” АТБ “Азия-Инвест Банк”АЖ (Россия) билан биргаликда Халқаро савдо операциялари бўйича ҳисоб-китобларни амалга оширишда мижозларнинг импорт шартномаларини аккредетив тўлов орқали молиялаштириш мақсадида 4,0 млн. АҚШ доллари миқдоридаги маблағни жалб этди.\nБу ишларнинг узвий давоми сифатида Туронбанк яқинда йирик халқаро молия ташкилотлари билан ҳам келишувга эришди. 18 сентябрь куни пойхатимизда Ислом тараққиёт банки кунлари доирасида бир қатор банклар қаторида Туронбанк раҳбарияти ҳам муҳим меморандум имзолади. Бу ҳақда “Туронбанк”АТБ Ташқи-иқтисодий фаолият департаменти директори Акмал Муродов қуйидагиларни сўзлаб берди.\n– Шу кунгача банкимиз Россия, Хитой банклари билан ҳамкорликда қатор лойиҳаларни амалга ошириб келаётган бўлса, сўнгги йилларда Европа ва Осиёнинг етакчи банк ва молия муассасалари билан ҳам мустаҳкам алоқаларни ўрнатмоқда. Бу, ўз навбатида, банк салоҳиятини оширишга, мижозлар сони ортишига хизмат қилмоқда. Мазкур анжуман ҳам ана шундай самарали ишларимизнинг давомли бўлишига замин яратди. Банкимиз “Ислом тараққиёт банки кунлари конференцияси”да ИТБ гуруҳига кирувчи халқаро корпорациялар билан кредит линиялар очилиши тўғрисида келишувларга эришди. Жумладан, “Хусусий Секторни ривожлантириш Ислом корпорацияси” (ICD) билан 10 млн. АҚШ долларига тенг линия ажратиш бўйича меморандум ва “Халқаро Ислом савдо-молия корпорацияси” (ITFC) билан 5,0 млн. АҚШ долларига тенг дастлабки келишув имзоланди. Мазкур линия маблағлари республикада тадбиркорликни янада ривожлантиришга мўлжалланган бўлиб, бошқа линия маблағларидан фарқли равишда тадбиркорларимиз учун ислом анъаналарига тўлиқ мос келувчи амалиётлар сирасига киради.\nАлбатта, банкнинг бу янгилиги банк даромадлари ўсишига хизмат қилибгина қолмай, балки мижозлар сонининг ортишига, энг асосийси, халқимиз розилигига хизмат қилади.\nАвтор: кўрсатилмаган / Манба: кўрсатилмаган / Кўришлар: 450


Эркинлик бизга нима беради? « Ўзбекистон Халқ Ҳаракати\nЭркинлик бизга нима беради?\n04 February 2013 - 10:53\nАслида масала эркинликлар нима ўзи, уларни биз қандай қўлга киритишимиз ва улардан қандай фойдаланишимиз керак шаклида қўйилиши лозим. Чунки бу, шу нарса бизга нима беради, дейиш инсон қадрига унчалик ярашмайдиган тарздир. Инсон фақат бировдан ёки бир ёқдан уни, буни (ёрдам, пул, имкон ва ҳқ) олиш учун эмас, ўзини ўзи моддий ва маънавий жиҳатдан таъминлаш, ўзини ва жамиятни бошқариш қобилияти билан яратилган. Инсоннинг, агар эътиқод соҳиби бўлса, Павардигоридангина маънавий ва моддий юксалиш исташи бу қоидадан истисно ҳисобланади. Фақат Аллоҳ таоло Ўзидан исташни ҳам “ҳаракат бандадан, баракат Худодан” қоидасига боғлагандир. (“Ҳар бир инсонга ўз ҳаракати (натижаси)дан бошқа нарса берилмайди” Нажм сураси 39)\nШунинг учун ақли расо, тани жони соғ бўлганлар агар исташлари керак бўлса фақат бир нарсани, яъни ўзининг ва яшаётган жамиятининг эркинлигини исташи керак бўлади. Чунки эркин бўлмаган инсон қулдир, қул эса аввало инсоний иродадан, шахсий ташаббусдан ва ижтимоий шуурдан маҳрум банда демакдир. Мана шундай манқуртларгина ҳамма нарсанинг бировлардан ва ёки бир ёқлардан келишини истайдилар. Яъни, “эркинлик бизга нима беради”, “ҳаракатларингиз бизга нима беради”, “сизлар ҳукуматга келсаларингиз халқга нима берасизлар”, “давлат бизга ҳеч нарса қилиб бермаяпти” каби ўзини ташаббуссиз, ҳеч нарса ярамайдиган, ўзгани эса уни таъминлаб турадиган “олий жаноб” ўрнида кўрадиган қуллик психологиясига (шуурига) таслим бўладилар.\nЯқинда биродарларимиздан бири бир радио суҳбатида “дин ўзи бизга нима берган”, деган номаъқул гапни айтди. Ҳолбуки инсон ҳеч бир замон ота-онам менга нима берди, демайди. Чунки ота -онаси уни дунёга келишига сабаб бўлганини билади. Шунинг учун ҳам ота -онасини ҳурмат қилади. Энди ақли бошида инсон Аллоҳ таоло (яъни Ҳақ диннинг Эгаси, оламларнинг Парвардигори”) бизга нима берди, дея оладими? Албатта, дея олмайди, чунки ўзи чексиз ҳурмат қиладиган ота -онасини ҳам унга Аллоҳ таоло бергандир…\nБу биродаримизнинг муаммоси баъзи мусулмонларни танқид қиламан, деб эҳтиётсизлик билан дин бизга нима берди ўзи, дея номақбул савол сўрашидир. Бу аслида жуда кўпчилик йўл қўядиган хатодир: динни (Қуръон ва Суннатни) асос олиб мусулмонларга баҳо бериш эмас, мусулмонман деганларнинг ҳатти -ҳаракатларини асос олиб динга (яъни Исломга) баҳо бериш…\nЭнди эркинлик бизга нима беради, деган саволга қайталик. Эркинлик инсонга аввало ҳақиқий инсон бўлиш шарафини беради. Яъни, Эркинлик инсонни қулликдан озод қилади. Шунинг учун ҳам биз Ислом Каримов диктатурасини аввало инсонларимизнинг эркинлигини паймол қилганликда, бошқа сўз билан айтганда 30 миллионлик ўзбек халқини қул қилганликда айбламиз. Бугун Ўзбекистон деган давлатда фақат икки киши, яъни диктатор Ислом Каримов ва унинг бетайин қизи Гулнора Каримова “эркиндирлар”. Халқ умумиятла эркин эмас, яъни қулликка маҳкум қилинган. Халқни ташкил қиладиган барча табақалар, яъни эркагу аёл, ёшу қари, зиёлилар ва ишчилар, деҳқонлар ва тадбиркорлар, марказий ҳукумат ва маҳаллий ҳокимиятнинг барча вакиллари мана шу диктатура тарафидан асир олган. Бугун Ўзбекистонда тоталитар (ҳамма инсонларни ва ҳамма соҳани қамраб олган) зўровонлик муҳити ўрнатилган. Бундай шароитда шахсларнинг ҳам, жамиятни ҳам тараққий қила олмаслиги тарихий тажриба ва илмий ҳужжатлар билан исботланган.\nМенга мактуб ёзган биродарларимиздан бири диктатура нима ва диктатор ким, шу саволни изоҳлаб берсангиз, деган. Диктатура инсонларни мана шундай эркинликлар ва ҳуқуқлардан маҳрум қиладиган ижтимоий-сиёсий жамият шакли, диктатор эса мана шундай зўровонликларга асосланиб, халқни қул қиладиган ва давлатни яккаҳокимлик билан бошқарадиган золим раҳбардир.\nХўш, эркинлик бизга нима беради, биз қандай эркинликларга эга бўлишимиз керак, эркинликнинг чегараси борми ва энг муҳим савол биз, яъни шахслар ва халқ сифатида эркинлигимизни қандай қўлга киритамиз?\nИнсон ва жамият биринчи навбатда муҳтож бўлган эркинликларни тўрт гуруҳга ажратишимиз мумкин:\n– Фикр ва сўз эркинлиги (хабар олиш ва тарқатиш, яъни матбуот эркинлиги ҳам шунга киради)\n-Сиёсий эркинликлар (сиёсий ташкилотлар тузиш ва уларга аъзо бўлиш эркинлиги, марказий ва маҳаллий ҳукумат тармоқларини эркин сайловларда шакллантириш, сайланиш ва сайлаш эркинлиги, раҳбарларни танқид қилиш, улар зулм қиладиган бўлса бунга қарши чиқиш, намойишлар қилиш эркинлиги)\n-Иқтисодий эркинликлар ( молу мулкка эга бўлиш (хусусий мулк эгаси бўлиш, эркин тижорат ва тадбиркорлик эркинлиги, тижорий саёҳат эркинлиги)\n-Эътиқодий эркинликлар (маълум динга мансуб бўлиш, ибодатларни бажариш, жамоатлар тузиш ва диний ташвиқот эркинлиги).\nТакрор айтамиз Каримов диктатураси Ўзбекистон халқини деярли чорак асрдир мана шу Эркинликлардан маҳрум қилиб келмоқда. Диктатор Каримов халқимизни қулликда ушлаб туриш учун куч ишлатар тизимларни (Ички ишлар Вазирлиги, МХХ, суд ва прокуратура органлари, ҳарбий кучлар), маҳаллий ҳокимият идораларини (вилоят, шаҳар ва туман ҳокимликларини), марказий ва маҳаллий матбуотни, маҳалла ташкилотларини зўровонлик билан шу мақсадга ишлатиб келаяпти. Натижада эса Ўзбекистон дунёга диктаторлик номи билан шарманда бўлган, иқтисоди вайрон бўлган, халқи оч ва ночор қолган, ўзга юртларда дарбадар бўлган, сиёсат, маданият, маърифат, санъат, адабиёт таназзулга юз тутган давлат сифатида танилди.\nАқли ҳуши жойида бўлган инсон агар халқимизга биз юқорида таъкидлаган эркинликлар бериладиган бўлса, ҳар бир инсонимизнинг ва умумиятла жамиятимизнинг тараққиёт ва яхшилик томонга юз буришидан шубҳа қилмайди. Аммо бу диктатурадан Эркинлик ва Адолат устун бўлган жамиятга ўтишда муаммолар бўлмайди деган маънони ҳам билдирмайди. Чунки жамият бир шаклдан (диктатурадан) бошқа шаклга (Эркинликлар жамиятига) ўтишида турли тушунмовчиликлар, турли тоифалар (сиёсий ташкилотлар, миллий ва диний гуруҳлар ва ҳқ) ўртасида келишмовчиликлар, иқтисодий тенгизлик ва ижтимоий адолатсизлик (баъзиларнинг бойиб, бошқаларнинг қашшоқликда қолиши, аҳолининг тенг ижтимоий хизмат ололмаслиги) каби муаммоли ҳоллар ўртага чиқиши мумкин. Эркинлик шароитда бу муммоларни ҳал қилишнинг энг камида уч шарти бордир:\n-Биринчи, давлат ва жамиятнинг диктатурадан эркинликлар жамиятига ўтишининг ўрта, мўътадил йўлни танлаган, яъни ўзида эркинликлар, миллийлик (миллатчилик эмас) ва эътиқодий қадриятларни (диний радикалликни эмас) мужассамлаштирган бир сиёсий куч тарафидан бошқарилиши. Бундай сиёсий ташкилотнинг Ўзбекистон Халқ Ҳаракати эканлигида бугун ҳеч кимнинг шубҳаси йўқ бўлмаса керак.\n-Иккинчи шарт, Эркинликларни ижобий талқин қилиш ва ижтимоий адолатсизликка йўл қўймаслик.\n-Учинчи шарт, қўшни давлатлар билан (аввало Ўрта Осиёдаги ўзимизга яқин бўлган давлатлар билан) тинчлик, ўзаро манфаатга ва ҳамкорликка асосланган алоқаларни йўлга қўйиш.\nМавзу Эркинлик бўлгани учун шахслар ва жамиятга Эркинлик берилганда ўртага чиқадиган муаммолар қандай ҳал қилинади, деган масалага ҳам қисқача тўхталсак:\n– Фикр ва сўз эркинлиги масаласида муаммолар инсонларнинг оммавий ахборот воситаларидан фойдаланиб нотўғри маълумотлар тарқатишлари, бир- бирларини ҳақорат қилишлари, обрўсизлантиришлари, туҳмат ва бўҳтонлар қилиш шаклида бўлиши мумкин. Бундай муаммоларга йўл қўймаслик учун фикр, сўз ва матбуот эркинлигини қонуний асослар билан йўлга қўйиш, бундай қонунларда фикр ва сўз эркинлигининг чегараларини белгилаш, бу чегаралар бузилганда (шахслар ва уларнинг ташкилотлари ҳақида нотўғри маълумот тарқатилганда, ҳақорат ва туҳмат ҳолларида) масалани маҳкамаларда ечимга боғлаш, яъни ҳақсизлик қилганларни жазолантириш муаммони ҳал қилишнинг йўли ҳисобланади.\n-Сиёсий эркинликлар масаласида муаммолар аввало радикал сиёсий шиорларнинг (миллатчилик (ўзбек, тожик, рус, қирғиз ва бошқа миллатларни бир бирига қарши қўйиш), радикал маҳаллийчилик (яъни мамлакат ҳудудини бўлиш), диний таассублик (мазҳабпарастлик, жамоатпарастлик, диний давлат талбалари ва ҳк) шаклида бўлиши мумкин. Бу муаммоларни ҳал қилиш аввало шахс ва жамият тараққиёти мафкурасининг мўътадиликка асослантирилиши (ижобий эркинлик, миллий ва эътиқодий қадриятларнинг ўзаро мутаносиблигига эришиш), қонунларнинг устуворлигига амал қилиш, марказий ва маҳаллий ҳукуматнинг ижтимоий ва сиёсий вазиятни ўз назоратида тутиши, диний маърифат ва мусулмонларнинг иттифоқини асос олиш (бу икки шарт янги жамиятга ўтишда дин масаласидаги асосий йўл ҳисобланади), сиёсий ташкилотларнинг сайлов натижаларига кўра ўзларининг ўринларини тан олишлари каби қоидалар билан ҳал қилинади.\nЭркинликларни ижобий, дея таърифлашимизнинг сабаби уларнинг шахс ва жамият инқирозига сабаб бўлмаслиги, ижтимоий, сиёсий, миллий ва диний низоларга олиб келмаслигини таъкидлаш учундир.\nАфсуски, ғарб дунёсида Эркинликларга ижобий ва салбий, дея қаралмайди, натижада инсон ва жамиятнинг таназуллига айнан мана шундай нима бўлса бўлсин эркинлик бўлсин, деган сохта “фалсафаса” сабаб бўлган.\nШундай экан, шаклидан қатъий назар шахс ва жамиятга бериладиган Эркинликлар қуйидаги салбий натижаларга олиб келмаслиги керак, деб ўйлаймиз:\n– Эркинликларнинг ҳаётга тадбиқ қилиниши натижасида аввало инсоннинг жонига қасд ёки вужудига зарар берилмаслиги керак. Яъни, ҳеч бир эркинлик инсонларнинг жонидан азиз эмас. Албатта, оғир жиноят қилганларнинг қонун асосида маҳкамалар қарори билан жазолантирилиши бунга кирмайди.\n– Эркинликлар инсонларнинг мол -мулкининг талон- тарож қилинишига ҳам олиб келмаслиги керак. Яъни, эркинликлар кишиларнинг мол –\nмулкини ўғирлашга ёки ҳаром йўл билан (порахўрлик, ўғирлик, қароқчилик ва ҳк) мол –\nмулк ортиришга асос бўла олмайди.\n-Эркинликлар инсоннинг ақлидан жудо қилинишига (маст қилувчи ичимликлар, наркотик моддалар каби ақлга зарар берадиган нарсаларни ишлаб чиқариш ва сотиш) ҳам сабаб бўлмаслиги керак.\n-.Эркинликлар инсон шон ва шарафини ерга урадиган, наслини бузадиган (туҳмат, бўҳтон қилиш, зинога ва бошқа жинсий бузуқликларга олиб борадиган) восита сифатида ҳам ишлатилмаслиги керак.\n-Эркинликлар инсонни бирор динни танлашга ёки бирор диндан чиқишга мажбурлаш воситаси сифатида ҳам кўрилмаслиги керак. Ҳақ динга даъват ва бошқа дин мансубларининг ҳуқуқларини ҳимоя қилиш албатта бунга кирмайди.\nЭркинликликлар мана шундай инсонийликка ярашадиган, шахс ва жамият тараққиётига асос бўлгандагина ижобий қадрият ўрнида кўрилади.\nИжобий Эркинликлар қандай қўлга киритилади?\nБу саволга жавоб бериш учун жамиятни кўп вагонли поезд шаклида тасаввур қилишимиз керак бўлади. Маълумки, поездни ҳаракат қилдирадиган куч унинг локомотивидир. Жамиятни ҳаракат қилдирадиган куч эса уни тараққиётга бошлайдиган сиёсий ва маърифий кучдир. Бундай ҳаракат аввало мана шундай ижобий Эркинликларни ўзига байроқ қилиб олган ва уларни ўз шахсида мужассамлаштирган инсонлар тарафидан ташкил қилинади ва бошқарилади. Ўзбекистон Халқ Ҳаракати халиқмизнинг мана шундай маърифатпарвар ва тараққийпарвар вакиллари тарафидан ташкил қилинган. Шу муносабат билан ЎХҲ асосий шиорларини яна бир марта муҳтарам ҳамюртларимизга хотирлатмоқчи эдим:\nБулар қуйидагилардан иборатдир:\n– Шиоримиз “Ўзбекистонда Ислом Каримов диктатураси ўрнига Эркинлик ва Адолатга асосланган янги жамият” қуришдир.\nҒоямиз (мафкурамиз) Ижобий эркинликлар, миллий (миллатчилик эмас) ва эътиқодий қадриятларнинг мутаносиблигидир, яъни шахс ва жамият тараққиётининг ўрта, мўътадил йўлидир.\nЎХҲ ҳаракатининг халқимизнинг илғор вакиллари тарафидан қўллаб -қувватланиши натижасида ҳозирги Ислом Каримов диктатураси ўрнига янги жамият қуриш имконини қўлга киритишимизга шубҳа қилмаймиз.\nЙўқолсин Ўзбекистонда Каримов диктатураси!\nЎХҲ билан ҳамкорлик қилинг!\nЎХҲ Муассислар Мажлисининг аъзоси ва мувофиқлаштирувчиси\n4 февраль 2013 йил.


Музработда «Дўстмуҳаммад бобо» жомеъ масжидини очилиши маросими бўлиб ўтди — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nТуман ва шаҳарлардаги маъмурий судлар ўрнида туманлараро маъмурий судлар ташкил этилади\nAвтомобилни гувоҳномасиз бошқариш ҳуқуқини олган ягона инсон\nБарча учун муҳим рақамлар\nHome/ O`zbekiston/Музработда «Дўстмуҳаммад бобо» жомеъ масжидини очилиши маросими бўлиб ўтди\n180 мингга яқин аҳолига эга Музработ туманида шу кунга қадар 1 дона масжид фаолият юритган ва у туман марказидан салкам 20 километр узоқликда жойлашган. Аҳолининг мурожаатлари инобатга олиниб, маҳаллий ҳокимлик томонидан масжид қурилиши учун “Янги ҳаёт” маҳалласи ҳудудидан ер ажратилди.\nЎтган икки ярим йилдан зиёд вақт давомида, халқ ҳашари йўли билан бу жойда замон талабларига жавоб берадиган, намозхонлар учун қулай шароитларга эга, 1500 кишилик сиғимли жоме масжид бунёд этилди. Масжидга кўплаб қориларнинг, хусусан, Сурхондарё ва Қашқадарё воҳасидаги минглаб толиби илмларнинг устози бўлган воҳалик олим, марҳум Дўстмуҳаммад охун домланинг номи қўйилди.\n🏻 11 сентябрь куни масжиднинг очилиш маросими бўлиб ўтган. Сурхондарё вилояти бош имоми Саййид Алиакбархон Сайфиддинов масжид қавмини масжиднинг янги биноси очилиши билан муборакбод этган. Тадбирда Юнусобод тумани бош имом хатиби Саййид Раҳматуллоҳ Термизий иштирок этган. Жомедаги илк жума намози ўқилиб, унинг қурилишига ҳисса қўшганлар ҳаққига дуо қилинган.\nПоливинилхлорид, каустик сода ва метанол ишлаб чиқариш мажмуаси ишга туширилди\nКУЗ-ҚИШ МАВСУМИГА ТАЙЁРГАРЛИК ИШЛАРИ ДАВОМ ЭТМОҚДА


«Ювентус» «Барселона» билан музокаралар ўтказаётганини тасдиқлади\n«Ювентус» спорт директори Фабио Паратичининг сўзларига кўра клуб «Барселона» билан ўйинчиларни алмаштириш борасида музокаралар олиб бормоқда.\n«Футболчилар алмашинуви борасидаги гаплар ҳақиқат. Биз доим кучли клублар билан музокаралар олиб борамиз. Келгусида нима бўлишини муҳокама қиляпмиз, аммо ҳозирча ҳаммаси онлайн суҳбат режимида ўтмоқда», – деб Паратичининг сўзларини келтиради Sky Sport Italia.\nЭслатиб ўтамиз, бунгача Турин клуби яримҳимоячиси Миралим Пьянични каталонияликлар аъзоси Артурга алмаштириши борасида хабарлар тарқалганди.


7 мўъжиза: Миср эҳромлари | www.ziyouz.uz\nБош саҳифа Ажойиботлар7 мўъжиза: Миср эҳромлари\nҚадимий Нил водийси Ливия саҳроси билан чегарадош ҳудудда, ям-яшил экинзорлару, финикий палмалар ўрнини сап-сариқ қум тепаликлари эгаллайдиган жойда ғайритабиий шамоилдаги тоғлар кўзга ташланади. Бу тоғларнинг қораси жуда узоқдан Фаюм воҳасидан бир неча ўн километр узоқликдаги Қоҳира шаҳридан ҳам кўриниб туради. Ғаройиб кўриниш, геометрик аниқлик, тарихий жозибадорлик, қудратли улуғворлик буларнинг барчаси Миср эҳромларида мужассам. Тадқиқотчи олимлар ҳозиргача Нилнинг қуйи оқимидан саҳро қумлари остида минг йиллар давомида беркиниб ётган катта-кичик, зина шаклидаги ёки ўта текис сиртга эга юзга яқин эҳромларни аниқладилар. Бу улкан иншоотлар Мисрнинг минглаб йиллик тарихидан ҳикоя қилувчи қадимий пойтахти Мемфис шаҳрини ўраб туради. Дунёга донғи кетган учта эгизак пирамидалар ҳам қадимий ва афсонавий пойтахт жойлашган текислик — Гизада қурилган. Сиз уларни биласиз. Булар, Хеопс, Хефрен ва Микерен эҳромларидир. Пирамидалар орасида энг йириги Хеопс (ёки мисрча номи Ху\nфу) эҳроми бўлиб, у ИВ сулола вакиллари орасида энг қудратли фиръавн Хуфуга тегишлидир.Бу улкан эҳром ҳозиргача инсон қўл меҳнатининг улкан намунаси сифатида сақланиб турибди. Эҳром асоси тўртбурчак шаклда бўлиб, ёнларнинг ҳар бирининг узунлиги 227,5 метрга тенг. Бу ўлчам бир-биридан ҳатто бир бармоқ кенглиги даражасида ҳам фарқ қилмайди. Демак, Хеопс пирамидасини тўлиқ айланиб чиқишингиз учун бир километрга яқин йўл босиб ўтишингизга тўғри келади. Бу улкан эҳромнинг баландлиги қурилган пайтида 146,5 метрга тенг келган. Вақт ҳаками қиличи эҳром чўққисининг айни пайтгача қарийб 10 метрлик бўйини қирқди. Ҳозир у 137 метрдир. Ваҳоланки, муқаддас китобларда қарғишга учраган фиръавнлар қабри ХИХ асргача инсон қўли билан бунёд этилган дунёдаги энг баланд иншоотлигича қолган. Баландлик жиҳатидан ундан меъмор Эйфелнинг маҳорати меваси биринчи бўлиб ўзиб кетди.\nГизадаги эҳромлар ичида улканлиги бўйича иккинчи ўринда турувчиси фиръавн Хефренга тегишли бўлиб, у Хеопс пирамидасидан 40 йил кейинроқ қурилган. Бу эҳром асоси томонларининг узунлиги 215 метрдан, баландлиги эса 136 метрдир. Эҳром чўққисидаги қадимий безак намунаси оқ базалт қопламаси қисман сақланиб қолган.\nУчинчи эҳром олдинги иккитага қараганда анча кичик. У фиръавн Микеринга тегишли бўлиб, минг йиллар давомида ўз нафислигини сақлаб қола олган. Бу кенжа пирамиданинг томонларининг узунлиги 108 метрдан, баландлиги эса, 66,5 метрга (ҳозир 62 метр) тенг бўлган.\nЭҳромларнинг қурилиш тарихи минг йиллар давомида даҳшатли меҳнат афсонасининг сақланиб қолишига сабаб бўлган. Бироқ улардан ҳеч бирида бу улкан тоғларнинг нега қурдирилганига аниқ жавоб бўлувчи далил йўқ. Хўш, Миср эҳромлари нега қурилган?\nЭҳромлар деворларидаги турли шакллардаги расмлар бу саволга энг ҳаққоний жавоб бера олади. Бироқ табиатда учровчи турли жисмларни акс эттирган жисмларнинг расмлари ортида яширинган сирларни тушунувчи маҳаллий зиёлини минг йиллар давомида сақлаш мумкин эмас, албатта. Бироқ, уларнинг пешона терлари бу қулф учун энг муносиб калит бўлади. 1913 йилда бир гуруҳ инглиз тадқиқотчилари Нилнинг қуйи оқимидан номаълум мутафаккир томонидан ёзилган юнон-қадимий миср тили луғати ўйиб ёзилган тахтачани топиб олишди. Шу луғат туфайли айни пайтда қадимий Миср аҳолиси сўзлашган тилнинг 20 фоизини тушуниш имкони бор. Бироқ биз билишни хоҳлаётган эҳромларнинг қурилиш сабаби қолган 80 фоизлик сирлар остида ётибди.\nҚуйида шу кунга қадар пирамидаларнинг бунёд этилиш тарихи билан боғлиқ айрим тарихчи олимларнинг фикрлари қайд қилинган:\nМире Шокир хоним (Миср) — “Эҳромларда фиръавнларнинг абадий тирик туриш хоҳиши сақланган. Уларнинг мўмиёланган жасадлари, расмлардаги қуёш фарзанди фиръавн эканлиги тўғрисидаги тушунчалар — буларнинг барчаси яққол далиллардир.”\nАнри Фукуа (Франция) — “Нил дарёси қирғоғида яшовчи маҳаллий халқнинг асосий турмуш тарзи шу дарё билан боғлиқ бўлган. Буни олий даражадаги ҳокимлар ҳам тушунган, албатта. Эҳромлар ер сатҳи ва қуёш нурининг стабиллигини сақлаган. Пойтахт яқинида оғир массали тоғлар тошқинлар мавсумидаги сел келишини сезиларли миқдорда камайтиради.” У бу мулоҳазасини эҳром шаклида қурилган дунёнинг турли бурчакларида жойлашган бошқа иншоотлар билан давом эттиради. Унинг фикрича, Соломон оролларида ва Юкатандаги қадимий пирамидалар ҳам худди ана шу мақсадларда бунёд этилган.\nМаълумот ўрнида айтиб ўтиш керакки, Соломон оролларидаги пирамидадан афсонавий шоҳ Сулаймоннинг бутун бошли хазинаси топилган (1863 йил). Бироқ бу иншоотни тадқиқ қилишни истаган ўндан ортиқ кашфиётчилар тошлардан чиқадиган турли заҳарли газлар туфайли ярим йўлдаёқ сафарларига нуқта қўйишга мажбур бўлганлар. Бироқ инглиз денгизчиси Годли Олгрен шоҳнинг хазинасигача етиб бора олган эди.\nЮкатандаги пирамида эса астрономик кузатувлар учун қурилган, деган тахминлар бор.\nЖейсон Гирд (Буюк Британия) — “Эҳромлар стратегик мақсадларга хизмат қилган. У орқали маҳаллий аҳоли пойтахтдан қарийб юз чақирим наридаги душманнинг ҳаракатларини бемалол кузатиб тура олган. Бундан ташқари улар қадимий Миср қўшинининг қудрати ва маданиятининг буюклигини исбот қилиш воситаси бўлган.” Дарҳақиқат, Иккинчи жаҳон уруши даврида Бирлашган Қиролликнинг Африкадаги ҳаво ҳужумидан мудофаа тизими ана шу эҳромлар устини имкон қадар текислаб, у ерда кузатув пунктлари қуришган.\nДон Марклар (Буюк Британия) — “Эҳромлар фиръавн мунажжимлари учун обсерватория вазифасини ўтаган. Чунки айнан мунажжим роҳибларгина фиръавн ва худолар орасида воситачи бўлишган-да. Кейинчалик подшолар худога яқинликдан умидвор бўлиб, мўмиёланган таналарини эҳром ичида дафн этишларини сўраган.”\nЯна шундай фикрлар ҳам борки, уни эшитиб беихтиёр оғизнинг таноби қочади. Масалан, Калифорниялик (АҚШ) мисршунос Алба Гунте эҳромлар инсон қўли билан қурилмаган деган фикрда. Унинг таъкидлашича, бундай улкан иншоотни қуриш учун ҳатто замонавий техникалар ҳам ожизлик қилади. Бу эҳромлар ўзга сайёраликлар томонидан қуриб кетилган. У ўз фикрларини давом эттирар экан, эҳромларнинг ниҳоятда пишиқ режа асосида қурилгани, унинг тошлари орасига ҳатто игна тиғи кирмаслиги билан фикрини исботламоқчи бўлади.\nПирамидаларнинг ичида махсус хоначалар бўлиб, бу шахсан қуёш ўғлининг ўзига аталган. Чунки, фиръавн вафотидан сўнг жасади шу хоналардаги махсус саркофагларда сақланган. Биз мулоҳазаларимизни М. Шокир хонимнинг Хеопс пирамидаси билан боғлиқ қайдлари билан давом эттирамиз.\n“Эҳромнинг ичига бешта махсус қурилган йўлакчалар орқали кириш мумкин. Аммо улардан фақат биттасигина сизни фиръавн қабри жойлашган хонасигача олиб бориши мумкин. Чунки бу йўлак бўйлаб анча кенг йўлакка ва ундан чиққан бир нечта йўлакларга дуч келасиз. Хуллас, эҳром ичидаги йўлакчаларнинг “шохчалаши” сизнинг фиръавн саркофагигача бормаслигингиз учун атай қурилган. Саркофаг атрофидаги беҳисоб бойликларнинг таланиши мумкинлиги меъморларни ўша даврдаёқ безовта қилган. Нотўғри йўлакчаларнинг охири йўқ… Худди лабиринт цингари улкан эҳром ичида чиқиш йўлини топа олмай ҳалок бўлишингиз ҳеч гапмас. (Кузатувларим давомида чиқиш йўлагини топа олмаган бахтиқаро одамлар суякларига кўп марта дуч келганман)”.\nКенг йўлакдан чиққан йўлакчалардан бири сизни фиръавн қабрига, ундан чиқувчи махсус йўлак эса, сиз аслида қидираётганингиз тилладан қилинган тақинчоқ ва турли уй анжомларига тўла махсус хонага олиб боради. Қадимги мисрликлар одам ўлганидан кейин шоҳнинг шоҳ, гадонинг гадо бўлиб, бошқа дунёда яшашда давом этишига ишонганлар. Шунинг учун, фиръавн ўзга дунё дарвозабонига бир дунё тилло тақинчоқларини исбот қилиб кўрсатган ва олдинги амалини ўзга дунёда ҳам давом эттирган.\nАфсуски, одамзод ҳамиша бойликка ўч. Мемфис шимолидаги зинасимон Жосер пирамидаси ва саҳро ичида қурилган Шулек эҳромидангина изланган нарсалар чиққан. Гизадаги учала улкан пирамидаларнинг ҳеч биридан на мўмиёланган жасад ва на бойлик чиқди. Афтидан, қурувчи меъморлар анчайин пухта бўлган кўринади…\nШаҳобиддин Мусаев тайёрлади.\n← Аввалги Аввалги 7 мўъжиза: Артемида ибодатхонаси\nКейинги → Кейинги: Кечирасиз, соатингиз неччи бўлди?


Эртага ҳаво нисбатан илиқ бўлиши кутилмоқда | Qalampir.uz\nЭртага ҳаво нисбатан илиқ бўлиши кутилмоқда\nБу қизиқ\t28 Ноябрь 2019 14:01 5206\nГидрометеорология хизмати маркази эртага, 29 ноябрь куни республика бўйлаб кутилаётган об-ҳаво ҳақида маълумот берди.\nУнга кўра, Тошкент шаҳрида ҳаво ўзгариб туради, ёғингарчилик кутилмайди кечаси ва эрталаб туман тушади. Шамол шарқдан 3-8 м/с тезликда эсади. Ҳарорат кечаси 3-5° совуқ, кундузи 4-6° илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Баъзи жойларда туман тушиши мумкин. Шамол шарқдан 7-12 м/с тезликда эсади. Ҳарорат кечаси 7-12° совуқ, кундузи 5-10° илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Баъзи жойларда туман тушиши мумкин. Шамол шарқдан 7-12 м/с тезликда эсади. Ҳарорат кечаси 0-5° совуқ, кундузи 5-10° илиқ бўлади.\nТошкент, Самарқанд, Жиззах, Сирдарё вилоятларида ҳаво ўзгариб туради, ёғингарчилик кутилмайди. Баъзи жойларда туман тушиши мумкин. Шамол шарқдан 7-12 м/с тезликда эсади. Ҳарорат кечаси 0-5° совуқ, кундузи 2-7° илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Баъзи жойларда туман тушиши мумкин. Шамол шарқдан 7-12 м/с тезликда эсади. Ҳарорат кечаси 3° совуқ 2° илиқ, кундузи 7-12° илиқ бўлади.\nАндижон, Наманган, Фарғона вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 5-10 м/с тезликда эсади. Ҳарорат кечаси 0-5° совуқ, кундузи 0-5° илиқ бўлади.\nРеспубликанинг тоғли ҳудудларида ҳаво ўзгариб туради ёғингарчилик кутилмайди. Баъзи жойларга туман тушади. Шамол шарқдан 7-12 м/с тезликда эсади. Ҳарорат кечаси 5-10° совуқ, кундузи 0-5° илиқ бўлади.\n04 Июль 19:01 37560\n06 Июль 17:43 32780\n04 Июль 09:49 30097\n04 Июль 17:15 28766\n06 Июль 19:27 27492


Ироқ бир пайтлар Кувайтга бостириб киргани учун каттагина товон тўлади | Azon.uz - Ахборот-таҳлилий портал\n2004 14:40 11.02.2022\nБМТнинг Компенсация комиссияси Ироқ 1990 йилда Кувайтга бостириб кириши чоғида етказган зарари учун тегишли шахслар, компаниялар ва ҳукуматларга 52,4 миллиард доллар товон тўлаганини эълон қилди.\nКомиссиянинг билдиришича, ҳозиргача товон бўйича тахминан 2,7 миллион аризадан 1,5 миллиони қабул қилинган ва аризачиларнинг талаби жами 52,4 миллиард долларлик товон қийматига тўғри келган. Хусусан, Ироқ аскарлари Кувайтни тарк этиш чоғида нефт компанияси объектларини ёққани учун 14,7 миллиард доллар товон тўланди.\nБМТ комиссияси баёнотида Ироқ Кувайтга бостириб киргани учун етказган зарарини қоплашга розилик бериб, халқаро мажбуриятларини бажаргани қайд этилди.\nИроқ ҳукумати ИШИДга қарши кураш туфайли дуч келган хавфсизлик ва бюджет муаммолари туфайли товон пули тўлашни 2014 йилнинг октябрида тўхтатган эди. Тўловлар 2018 йилнинг апрелида яна бошланди ва жорий йил январида тамомланди.\nЭслатиб ўтамиз, Ироқ армияси 1990 йил 2 августда Кувайтга бостириб кирди ва икки кун ичида мамлакат бошқарувини ўз қўлига олди. Президент Саддам Ҳусайн 9 август куни Кувайт Ироққа қўшилганини эълон қилди.\nАҚШ бошчилигидаги 37 давлатдан иборат коалиция 1991 йил 17 январда Ироққа қарши операция бошлади ва 28 февралгача давом этган ҳарбий ҳаракатлар натижасида Кувайт озод қилинди.\nБМТ Махсус Ироқ ИШИД\nБМТ Қирғизистондаги этник озчилик вакилларига қандай ёрдам бермоқда?\n649 10:30 05.07.2022\nБМТ Бош котиби Ливиядаги томонларни зўравонликдан тийилишга чақирмоқда\n150 09:55 04.07.2022\n506 00:56 04.07.2022\n307 мингга яқин тинч аҳоли 10 йил ичида ҳалок бўлди – Сурия\n322 10:35 29.06.2022\nУруш туфайли 12 миллион нафардан ортиқ украиналик саргардон – БМТ\n256 15:40 25.06.2022


Арсен Длянчев: карантин бизнинг ишимизни бутунлай тўхтатиб қўйди, ҳамма нарса қотди-қолди Ўзбекистон янгиликлари\nАрсен Длянчев: карантин бизнинг ишимизни бутунлай тўхтатиб қўйди, ҳамма нарса қотди-қолди\nЎзбекистон, Тошкент – Batafsil.uz. Unique Present Media Holding ивент-компанияси асосчиси ва Ўзбекистон ивент-агентликлари Уюшмаси раиси Арсен Длянчев пандемия пайтида кўнгилочар индустрияси дуч келаётган жиддий муаммолар ва соҳанинг "сояга" тушмаслиги учун нима қилиш кераклиги ҳақида гапирди. Ивент-индустрия вакиллари давлатдан битта нарсани - ишлашга имконият сўрашмоқда.\nКарантиннинг таъсири тўғрисида\nКарантин бизнинг ишимизни бутунлай тўхтатди, мутлақо ҳамма қотиб қолди. Биз тадбирларни ташкиллаштириб ҳам, ўтказиб ҳам олмадик. Яқин вақтгача ҳар қандай форматда бунинг иложи бўлмади.\nТадбирларни ўтказиш - ҳаётий зарурат эмаслигини барчамиз яхши тушунамиз. Одамларнинг соғлом бўлиши, нима ейиши, дори-дармонларни қаердан олиши муҳимдир. Аммо расмийлардан бизни тушунишларини сўрайман. Ушбу бизнесда ўн минглаб одамлар фаолият юритади ва бу шунчаки қуруқ гап эмас.\nБундан ким азият чекди? Тўйлар, туғилган кунлар, конференциялар, бизнес тақдимотлари билан шуғулланадиган одамларда! Барча пудратчилар зарар кўрди. Хусусан, видео ишлаб чиқарувчилар, фотостудиялар, декораторлар, безаш бўйича мутахассислар, флористлар, ҳар қандай тадбирга техник хизмат кўрсатадиган одамларга қийин бўлди.\nБунга банкет заллари, тадбирлар ўтказиладиган жойлар, шунингдек, нафақат сайёҳлар ҳисобидан яшайдиган, балки ўз турар жойларини ижарага берадиган барча меҳмонхоналар ҳам киради. Бу жуда кўп сонли одамлар бу соҳага жалб қилинган бўлиб, бизнинг индустриямиз тўғрисида бирон бир сўз айтилмади. Мен ҳар куни соҳадаги кўплаб агентликларнинг ёпилишига гувоҳ бўляпман.\nОдамлар соҳани ўзгартиришмоқда. Кимдир етказиб берувчи, такси ҳайдовчилигини танламоқда. Қисқаси, оилани боқиш учун дарҳол пул тўлайдиган томонга қараб кетишмоқда. Албатта, бу жуда қайғулидир. Аслида, бу юрак нидоси, чунки биз мутлақо ҳамма нарсадан маҳрум бўлдик. Аммо шу билан бирга, давлат томонидан аниқ бир ишорани тушуниб турдик- иш жойларини иложи борича сақлашга ҳаракат қилиш лозим.\nИнвент-агентликлари Уюшмаси билан тўғридан-тўғри мулоқот қилган бозор иштирокчилари ушбу истакка қулоқ тутиб, ўз ходимларини икки ёки ҳатто уч ой ушлаб туришга ҳаракат қилишди. Бунинг сабаблари кўп. Кимдир буни мамлакат раҳбариятидан илтимоснома бўлганлиги сабабли қилган бўлса, бошқалар шунчаки бу узоқ давом этиши мумкинлигига ишонишмади. Аммо ҳақиқат шуки, икки ёки уч ой давомида бу одамлар ўз ходимларига маош тўлашди ва жамоаларини қўллаб-қувватлашди.\nДунёда тадбирларни ташкил қиладиган кишилар ушбу бизнес тури велосипедга ўхшашлигини айтишади. Яъни ғилдирак айланиб турса- пулингиз бор, тўхтаб қолишингиз биланоқ маблағ тугаб қолади. Ивент-компанияси ҳар эҳтимолга қарши жамлаб қўйган 100, 200, 300 миллион сўмлик “суғурта ёстиғчаси”га эга эмас.\nТадбиркор сифатида бу бизнинг муаммо эканлигини тушунаман. Бизнес билан шуғулланадиган ҳар қандай киши бизга: "Йигитлар, сиз хавфларни ҳисобга олишингиз керак эди!", -деб айтиши мумкин. Ақлий жиҳатдан, мен бунинг шундай эканлигини тушунаман, лекин жисмонан қандай қилиш кераклигини билмайман. Шу вақт ичида ёпилган компаниялар сони бўйича англяпманки, бу муаммо фақат менда эмас экан.\nДавлат томонидан қўллаб-қувватлаш чоралари бизга ёрдам бермади. Мен фақат бизнинг сегмент – тадбирларни ташкиллаштириш ва ивент-бозорини назарда тутяпман.\nМен давлат нуқтаи назаридан нима учун бундай вазият юзага келганлигини тушунаман. Давлатнинг вазифаси- одамларнинг оммавий юқтириши, оммавий ўлимнинг олдини олишдир. Аммо эртага иқтисодиёт устувор бўлади ва улкан муаммолар пайдо бўлишини тушуниш учун даҳо бўлиш шарт эмас. Нафақат бизнинг мамлакатимизда, балки бутун дунёда давом этадиган инқироздан ҳеч ким ҳимояланмаган.\nДавлат раҳбари, муҳтарам Президент вирус ҳеч қаерга кетмайди, биз пандемияда яшашни ўрганишимиз керак, деб айтдилар. Биз айтилган ҳар-бир сўзга қўшиламиз, аммо пандемияда қандай яшашни ўрганиш учун биз пандемияда ишлашга рухсат олишимиз керак.\nБиз давлат идораларига юз кишигача бўлган тадбирларни ўтказиш регламентини беришни сўраб мурожаат қилдик. Тадбир шундай ўтказилиши керакки, бундан ҳамма рози бўлсин. Бизнинг индустрия устувор эмаслигини англаб, ўзимиз юзлаб кишига мўлжалланган тадбирларни ўтказиш режасини ишлаб чиқишни, уни СЭС ва махсус комиссия билан келишиб олишга ташаббус билдирдик. Қолаверса, мазкур режани ҳар қандай форматдаги тадбирлар - тўй, туғилган кун, палов ёки шунчаки тақдимот, компаниянинг туғилган куни, бошқа шу каби тадбирларни ўтказишни истаганлар билан ўртоқлашишга қарши эмасмиз.\nАгар регламент бўлса, кишилар пул ишлашни бошлар эди. Керак бўлса, дезинфекция йўлакчаси, ҳароратни ўлчаш, қўлга ишлов бериш тартиби амал қилсин. Тез ёрдам машинаси навбатчилиги ёки коронавирусга шубҳа бўлган одамларни жойлаштириладиган алоҳида хонага эҳтиёж борми? Биз ҳамма нарсани қилишга тайёрмиз, давлат нима қилиш кераклигини айтса бўлди. Ҳозир биз сўраётган асосий нарса шуки, қандай ишлашни давом эттиришимиз, хавфсиз тадбирни қандай ташкил этишимиз кераклигини бизга айтишсин.\nТадбирларни ташкиллаштирадиган компанияларни даромад солиғидан озод қилиш ҳам муҳимдир. Уни туризм саноатидек, яъни олти ойга озод қилишдан мантиқ йўқ. Туризм соҳасини йўқ нарсадан озод қилишди. Ахир пандемия пайтида туризм соҳаси фойда кўрмайди, чунки туристларнинг ўзи йўқ. Шу билан бирга, унга ажратилган олти ойдан тўрт ойи ҳам ўтиб бўлди. Эртага сайёҳлар бўладими ёки йўқми - номаълум.\nАгар биз ҳақиқатан ҳам ёрдам беришни хоҳласак ва буни номигагина эмас, балким камида бир ярим йилдан икки йилгача озод қилиш керак. Мен нима учун бундай эканлигини исботлай оламан.\nПандемия даврида, ўтган беш ой давомида компаниялар ўз ходимларини сақлаб қолишга ҳаракат қилишди. Кимдир вирус тез орада тугашига ишонган бўлса, кимдир одамгарчилик юзасидан ходимларни сақлаб қолди... Беш ой ичида компаниялар чуқур минусга кетишди. Улар ишни қайта бошлашганда, тасаввур қилайлик сентябрдан бўлса ҳам, кўп сабабларга кўра олдинги ҳажмлар бўлмайди.\nОдамларда тадбирларни ўтказиш учун пул қолмади, касал бўлишдан ва яқинларини юқтиришдан қўрқишади. Умуман олганда, бозор ҳам ўтириб қолади. Агар бизга сентябрь ойидан бошлаб ишлашга рухсат берилса ҳам, ивент-компаниялари камида бир йилда олдинги ҳажмдаги тадбирларга эриша оладилар. Бизнинг ҳисоб-китобларимиз бўйича, бутун мамлакатдаги ивент-индустрия соҳаси тадбирлар сифати ва кўлами бўйича тўрт йил, бўлмаса беш йил орқага кетади.\nБозор кадрлар нуқтаи назаридан жуда сийраклашиб қолди. Ҳа, назарий жиҳатдан, иш қайта бошланганида, одамлар ўз жамоаларини тиклашга ҳаракат қиладилар. Аммо ҳамма келадими ёки йўқми - бу катта савол. Назаримда, хамма ҳам қайтмаса керак. Бу аниқ. Чунки улар аллақачон бирон бир жойга ишга киришган ва янги иш берувчилар олдида тегишли мажбуриятларга эгадирлар.\nШундай қилиб, бир ярим ёки икки йил давомида даромад солиғини олиб ташлаш орқали ивент-бизнесига ёрдам бериш мумкин. Кейинчалик, тахминан бир йил ўтгач, одамлар илгариги ҳажмларига етиша олишади. Ҳеч бўлмаганда нимадир ишлаш учун уларга яна бир йил керак бўлади. Бошида албатта қарзларни қайтаришлари зарур.\nҲеч бўлмаганда, бир мунча даромад кўриш учун бизга ишлаш имконияти ва солиқдан озгина ёрдам беришингизни сўраймиз. Биз фоизсиз кредитлар сўрамаймиз, енгиллик керак эмас, фақат ягона илтимосимиз – солиқдан имтиёз беринг. Аммо асосий талабимиз - ишлашга рухсат керак.\nБизнесимизни қўллаб-қувватлайдиган чора-тадбирларга келсак, асосийси, қандай ишлаш кераклигини айтинг. Ишончим комилки, ҳаммаси яхши бўлади, компаниямиз ўзини таклай олади, аммо давлат ёрдамисиз бу учун 4-5 йил керак бўлади. Яъни 5 йилда олдинги натижаларни қайтара оламиз. Давлатнинг озгина ёрдами билан биз буни бир йилда, бир ярим йилда амалга оширишимиз мумкин. Барча солиқларни ҳам тўлаб биламиз.\nЭндиликда жуда кўп компаниялар “сояга” ўтадилар. Улар ўз ходимларига конвертда маош тўлашни бошлашади. Биз 5-6 йил олдинги ҳолатга яна қайтишимиз мумкин.\nБу ёғига нима қилиш керак\nБиз гуллаб-яшнашни, ҳатто пандемияда ишлайдиган бизнесни яратишни режалаштирмоқдамиз. Компаниямиз ҳатто карантин пайтида ҳам бир неча йўналишларни ишга туширди. Чилонзор, Юнусобод, Максим Горкийдан ишхонамизгача пиёда борган бўлсакда, ривожланишдан тўхтамадик.\nБиз бирор йўл билан “хавфсизлик ёстиқчаси”ни яратишни режалаштирмоқдамиз. Компаниямизнинг 9 йиллик фаолияти давомида фақат бизнесга сармоя тикканимиз учун бунинг уддасидан чиқмадик. Балким, ушбу “хавфсизлик ёстиқчаси”ни яратишга имкон берадиган йўналиш топармиз. Ушбу вазият имкон қадар тезроқ тугаши ва ҳамма нарса тикланишини жуда ҳам истардим.\nАлбатта, бошқа мамлакатларда бўлаётган воқеларни кўриб, бизда ҳаммаси яхши эканлигини тушунамиз. Шуни биламанки, бирта компанияни миқёсида канчалик муаммолар кўп. Давлат миқёси ҳақида гапирмаса ҳам бўлади. Бу жуда қийин масала.\nБизга шунчаки эътибор беришингизни сўраймиз. Концерт тадбирлари билан шуғулланадиган одамлар, банкет залларини қурган ва ишсиз қолганлар, юз минглаб долларга асбоб-ускуналар сотиб олганлар ва уларни ишлата олмаётганлар, машинасини сотиб, 5-10 кишини сақлаб қолишга уринаётганларга эътибор беринг. Ҳозир уларга жуда қийин.\nБизга тадбирларни ўтказишимиз мумкин бўлган форматни беринг. Ушбу форматга риоя қилишга тайёрмиз. Инвент-агентликлари Уюшмаси сифатида биз ижрони назорат қиламиз . Илтимос, бизга имконият беринг.


«Қамчиқ» довони ёпилди. Водийдан бошқа вилоятларда яшовчи фуқаролар чиқиб кетиши мумкин - xabar.uz\n«Қамчиқ» довони ёпилди. Водийдан бошқа вилоятларда...\n24.03.2020 09:17 0 2537\n«Қамчиқ» довонида транспорт воситалари ҳаракати вақтинча тўхтатилди. Бу ҳақда ИИВ Йўл ҳаракати хавфсизлиги бош бошқармаси ахборот хизмати томонидан хабар берилган.\n«Фарғона вилоятини қўшни вилоятлар ва чегарадош давлатлар билан боғловчи барча йўлларда вақтинчалик карантин постлари ташкиллаштирилганлиги ҳақида хабар берган эдик. Хозирги вақтга келиб, хавфли вируснинг тарқалишини олдини олиш мақсадида Фарғона вилоятини Тошкент шаҳри ва бошқа вилоятлар билан боғловчи «Қамчиқ» довонида ҳам вақтинча транспорт воситалари ҳаракати чекланди.\nФақатгина Фарғона вилоятидан бошқа вилоятларда доимий рўйхатда турувчи фуқароларга яшаш манзилларига етиб олишларига имкон берилади. Фуқаролардан ушбу чекловларни тўғри қабул қилишларини, олиб борилаётган тадбирлар ва белгиланган тартибларга қатъий амал қилиш орқали хавфли вируснинг республикамизда тарқалишини олдини олишга ўз хиссаларини қўшишларини сўраб қоламиз», — дейилади хабарда.


Тедрос ГЕБРЕЙЕСУС: “Ўзбекистонда тиббиёт соҳасидаги ислоҳотларни қўллаб-қувватлашга тайёрмиз” Бош сахифа\nАввал хабар қилганимиздек, Италия пойтахти Рим шаҳрида Жаҳон соғлиқни сақлаш ташкилоти Европа минтақавий бюросининг 68-сессияси бўлиб ўтмоқда. Унда Ўзбекистон делегацияси ҳам фаол иштирок этаяпти.\nТадбир доирасида Ўзбекистон соғлиқни сақлаш вазири Алишер Шадманов Жаҳон соғлиқни сақлаш ташкилоти бош директори Тедрос Гебрейесус билан учрашди. Мулоқот чоғида юртимизда сўнгги йилларда соғлиқни сақлаш тизимидаги ижобий ўзгаришлар, аҳолига кўрсатилаётган тиббий хизматлар даражасининг оширилаётгани, шунингдек, соҳада қабул қилинаётган меъёрий ҳужжатлар, истиқболдаги режа ва дастурлар ҳақида маълумот берилди.\nСайтдан рўйхатдан ўтган фойдаланувчилар сони: 26383


БИР ЖАНЖАЛ ТАФСИЛОТИ » ПастДарғом ҳақиқати\nБош сахифа » ЖАМИЯТ ВА ХАЁТ » БИР ЖАНЖАЛ ТАФСИЛОТИ\n| 26-02-2018, 16:19 |\nПиёдалар ўтишини назорат қилиб турган темирйўл ходими сим тўсиқдан ўтиб, қўлида боласи билан темир изга интилаётган бесаранжом аёлни дарров илғади. Зудлик билан бу ҳақда ички ишлар ходимларига хабар қилиб, аёлнинг ёнига югурди. Кўзларидан шошқатор ёш оқаётган бу инсоннинг муддаосини у сим тўсиқдан ўтгандаёқ англаганди.\n"Бир фарзандим билан турмушдан ажрашганман. Онамнинг уйида яна бир оиласидан ажраган синглим билан бирга турамиз. Ҳар куни хонадонимизда уй-жой можароси. Жанжаллардан безиб, ўз жонимга қасд қилмоқчи бўлдим. Ички ишлар ходимлари тўхтатиб қолишди". Ўша аёлнинг тушунтириш хатидан келтирилаётган бу жумлалар мағзини чақиб кўринг-а. Оддийгина опа-сингил ўртасидаги жанжал туфайли у нафақат ўзи, балки дилбандининг ҳам умрига завол бўлиши мумкин эди. Унинг бу ҳаракатини оқлаб бўладими? Лекин шундай вазиятда аёлга дашном бериш ҳам ортиқчадек бизнингча. Шу боис, ҳудуддаги маҳалла фаолларини, имом-хатибни чақириб, биргаликда насиҳат қилдик. Синглиси, онасига ҳам меҳр-оқибат, жигарчилик риштасининг муқаддаслиги ҳақида тушунча бердик. Ҳарқалай, хонадон бекаларига кўпнинг гапи кор қилди. Билишимизча, оила анча иноқлашибди. Мол-дунё ўткинчи эканлигини, иноқлик туфайли муродга етиш мумкинлигини тушунишибди.\nҲа, темир йўлда содир бўлиши мумкин бўлган бир фалокатнинг олди олинди. Маҳалла маслаҳатчилари, темир йўл¬ларга яқин таълим муассасалари вакиллари ҳам ўз вақтида ана шундай тушунтиришлар олиб боришса, кўп¬гина кўнгилсизликлар бар¬ҳам топарди.\nвилоят ИИБ транспортда ЖХТБ ХПГ инспектори.\nКалит сўз Жанжал


Самарқандлик савдогарлар ҳокимга бўйсунишга мажбур бўлди\n29 феврал 2020, Тошкент вақти: 09:20\nСиëб бозори Ислом Каримовнинг Самарқандга келувчи меҳмонлари¸ албатта¸ кириб ўтадиган жойлардан бири.\nСамарқанд марказидаги энг йирик Сиёб бозорида тижоратчилар савдони бир неча кунга тўхтатиб қўйди. Бунга савдо нуқталари, патта тўлови, шунингдек, бошқа хизматлар учун белгиланган нархларининг бир неча баробарга оширилгани сабаб бўлди.\nСамарқандлик тижоратчилардан бири шаҳарнинг Сиёб ва бошқа бозорларида савдо нуқталари, патта тўлови, шунингдек, бошқа хизматлар учун белгиланган нархларнинг бир неча баробарга оширилганидан шикоят қилди.\n- Бозор директорининг гапига қараганда, 5- числодан бошлаб шаҳар ҳокими приказ берган экан. Илгари бизлар 1300 сўм чек берар эдик.\nОзодлик: Чек деганингиз патта пулими?\n- Ҳа. Байрамдан кейин 3900 сўмга чиқди. Қоғозни олиб келди. Унда печат ҳам йўқ¸ ҳеч нарса йўқ. Мажлис қилди. “Ҳоким бизларга ундай қилди¸ бундай қилди. Тўлайсизлар” деди, дейди ўз исмини айтмасликни сўраган тижоратчилардан бири.\nСамарқанд бозорларида савдо шаҳобчалари, патта тўлови, шунингдек, бошқа хизматлар нархларининг камида уч баробарга оширилгани сабабини билиш мақсадида Самарқанд шаҳар ҳокимиятига қўнғироқ қилдик. Телефон гўшагини кўтарган мутасадди нархлар вилоят ҳокими қарори билан оширилганини айтди.\n- Ҳа, 6 мартдан бўлган. Бу тўғрида вилоят ҳокимининг махсус қарори чиқди. Бу бўйича Вазирлар Маҳкамасининг топшириғи бор. Бунинг шаҳар ҳокимиятига алоқаси йўқ. Қонун бўйича, чек, патталар масаласи билан вилоят ҳокимияти шуғулланади. Солиқ солиш вилоят ҳокимининг ваколатида. Шаҳар ҳокими ваколатига кирмайди, дейди Самарқанд шаҳар ҳокимияти расмийси.\nСамарқанд вилоят ҳокимияти расмийлари Озодлик билан телефон суҳбатида бозорларда патта тўлови, шунингдек, бошқа хизматлар учун белгиланган нархлар оширилгани сабабини изоҳлашдан бош тортди. Аммо биз билан суҳбатда бўлган самарқандлик тижоратчи шаҳар бозорларидаги тўловлар аввал Сиёб бозорида сўнг бошқа бозорларда жорий қилина бошлаганини айтди.\n- Қайси бозорда бўлса ҳам¸ қандай маҳсулот сотаётган бўлса ҳам ҳаммасига нарх ошган. Қатиқчига ҳам, нўхот сотаётганга ҳам. Нархлар биринчи бизда ошди кейин бошқа бозорларга ўтди. Масалан, мол бозорга сигир боласи билан олиб келинса¸ онасига\n10 000¸ боласига 5000 жами 15000 чек бериши керак экан. Сотиши ëки сотмаслигидан қатъий назар. Машиналарга нарх ундан ҳам кўтарилиб кетган.\nОзодлик: Савдогарлар молининг устини ëпиб қўйган бўлса¸ нарса сотмаëтган бўлса¸ харидорлар маҳсулотни қаерда сотиб олаяпти?\n- Келиб илтимос қилса, очиб берамиз яширинча. Очганлар сотаверади. Очмаганлар яширинча, сотади. Ўша ерда қараб ўтиради, дейди самарқандлик тижоратчи.\nУнга кўра, нархлар ошганига норозилик тариқасида савдони бир неча кунга тўхтатган тижоратчиларнинг қарийб ярми 10 март куни савдони қайта бошлаган.\n- 50 фоизи очилди бугун. Тижоратчилар чекни янги нархда пул тўлаяпти. 3900 сўм ёзилган, дейди самарқандлик тижоратчи.\nСиёб бозорида тижоратчиларнинг савдони вақтинча тўхтатгани нархларга салбий таъсир этган.\n- Агар Сиёб бозори ёпилиб қолса, одамлар бошқа бозорларда қимматроқ нархга нарса сотиб олади. Бозор иқтисодининг қонун-қоидаси шу. Бир жойда маҳсулот тақчил бўлса, бошқа жойда унинг нархини оширишга ҳаракат қилинади, дейди самарқандликлардан бири.\nUznews.net сайти хабарига кўра, Самарқанд бозорларида савдо шаҳобчалари, патта тўлови, шунингдек, бошқа хизматлар учун белгиланган нархларининг кескин ошишига вилоят ҳокими Ўктам Барноев 2010 йил 5 март куни қабул қилган 40-рақамли қарор сабаб бўлган.\nҲужжатда битта савдо нуқтаси учун бир кунда тўланадиган 800 сўм патта миқдори уч баробар кўп, яъни, 2400 сўм қилиб белгиланган. Қуруқ мева сотувчилари ва қассоблар учун белгиланган 8400 сўм нарх 11 минг сўмдан ошган. Айни пайтда тарози нархи 500 сўмдан 1500 сўмга кўтарилган.\nСамарқанд бозорларида савдо шаҳобчалари, патта тўлови, шунингдек, бошқа хизматлар учун белгиланган нархларининг оширилганини шарҳлаб бериш ваколатига эга эмаслигини таъкидлаган шаҳар ҳокимияти мутасаддиси, бозордаги жараёнлар фаровонлик мақсадида қилинаётганини айтди.\n- Бозорни реконструкция қилиш керак¸ бозорни замонавий қилиш керак. Мусуровозлар қилиш керак. Битта трактор олиш керак. Мусорни чиқариш керак. Ҳаммаси патта орқасидан бўлади. Бу биринчи навбатда фаровонлик мақсадида қилинган нарса. Иккинчидан¸ битта олма 4000 сўм бўлгандан кейин чекини 200-300 сўм қилмайсизку тўғрими? Битта олмани 4000 сўм сотаëтган бўлсаю¸ биз 200 сўм чек олсак. Бир дона олмани ҳам олмасак давлат фойдасига. Бу ҳам нотўғри бўладида¸ дейди Самарқанд шаҳар ҳокимияти вакили Озодлик билан суҳбатда.


Тазкия дарслари (139-дарс). Нафснинг давоси ва куфр - ISLOM.INFO | ISLOM HAQIDA\nНафс ва қалб хасталиклари икки турга тақсимланади.\nБиринчиси – қалб мақомотларига зид бўлган куфр, ширк, нифоқ, риё ва бидъат каби хасталиклар.\nИккинчиси – Аллоҳнинг гўзал исмлари ила хулқланишга ва Расулуллоҳ соллаллоҳу алайҳи васалламга эргашишга зид бўладиган ноўрин ғазабга ўхшаш хасталиклар.\nМазкур икки турдаги хасталиклардан мусулмон инсон ҳазир бўлмоғи лозим. Шунинг учун бу хасталикларни билиш ва улардан қутулиш учун ҳаракат қилиш ҳар бир мусулмонга фарзи айн эканини уламоларимиз таъкидлашган.\nҲар бир банда эҳтиёт бўлиши лозим бўлган қалб хасталикларининг энг хавфлиси куфрдир. Аслида куфр қалб учун хасталик эмас, ўлимдир. Аммо бу нарсани англаб етмагунча қалб поклиги ҳақида сўз юритишнинг ўзи қийин иш.\n«Куфр» сўзи араб тилида «бир нарсани беркитиш ва тўсиш» маъносида ишлатилади. Араб тилида уруғни тупроқ билан беркитгани учун деҳқон ҳам «кофир» деб аталиши мумкин. Аммо бу ўринда «кофир» сўзининг шаръий маъноси эмас, фақат луғавий маъноси қўлланган бўлади.\nКуфр икки хил маънода ишлатилади.\nБиринчиси – иймоннинг зидди. Мисол учун, Аллоҳга иймон келтирди ва бут-санамларга куфр келтирди.\nИккинчиси – шукрнинг зидди. Мисол учун, «Фалончи куфрони неъмат қилди». Яъни ўзига берилган неъматга шукр келтирмади.\nИймоннинг зидди бўлган куфр жаҳаннамга олиб борувчи гуноҳдир. Шукрнинг зидди бўлган куфрни Ибн Ҳажар катта гуноҳлардан санаган.\nИймоннинг зидди бўлган куфрга мубтало бўлганлар бу дунёда аҳли китоблар, сохта динга эргашувчилар, динсизлар, муртадлар ва бошқалар бўлиши мумкин.\nИймоннинг зидди бўлган куфр асосий ҳисобланади ва унинг таърифларидан бири қуйидагича:\n«Куфр Муҳаммад соллаллоҳу алайҳи васаллам келтирган нарсани ёки Муҳаммад соллаллоҳу алайҳи васаллам келтирган нарсадан динда билиш зарур бўлганларининг баъзисини қасддан инкор қилишдир. Мана шу Аҳли сунна вал жамоа бардавом бўлган ҳақдир. Ундан бошқаси ботилдир».\nКуфрнинг хатарини англаб етиш учун Қуръони Каримда унинг ёмонлиги 311дан кўп оятда зикр қилинганини эслаб ўтишнинг ўзи кифоя қилса керак.\n«Ва куфр келтирган ҳамда оятларимизни ёлғонга чиқарганлар эса – ўшалар олов соҳибларидир, улар унда мангу қолувчидирлар» (39-оят).\nЯна Аллоҳ таоло Бақара сурасида марҳамат қилади:\n«Албатта, куфр келтириб, кофир ҳолида ўлганларга – ана ўшаларга Аллоҳнинг, фаришталарнинг ва одамларнинг – барчанинг лаънати бўлгай. Унда мангу қолувчидирлар. Улардан азоб енгиллатилмас ва уларга муҳлат ҳам берилмас» (161-162-оятлар).\nРасулуллоҳ соллаллоҳу алайҳи васаллам ҳам куфрни қаттиқ қоралаганлар.\nعَنْ أَنَسِ بْنِ مَالِكٍ رَضِي اللهُ عَنْهُ أَنَّ نَبِيَّ اللهِ صَلَّى اللهُ عَلَيْهِ وَسَلَّمَ كَانَ يَقُولُ: «يُجَاءُ بِالْكَافِرِ يَوْمَ الْقِيَامَةِ فَيُقَالُ لَهُ: أَرَأَيْتَ لَوْ كَانَ لَكَ مِلْءُ الْأَرْضِ ذَهَباً أَكُنْتَ تَفْتَدِي بِهِ؟ فَيَقُولُ: نَعَمْ، فَيُقَالُ لَهُ: قَدْ كُنْتَ سُئِلْتَ مَا هُوَ أَيْسَرُ مِنْ ذَلِكَ». رَوَاهُ الشَّيْخَانِ\n«Набийюллоҳ соллаллоҳу алайҳи васаллам шундай дедилар:\n«Қиёмат куни кофир келтирилиб, унга: «Айт-чи, агар сенинг ер тўла олтининг бўлса, ўзингни қутқариб олиш учун уни берармидинг?» дейилади. «Ҳа», дейди. «Батаҳқиқ, сендан бундан осон нарса сўралган эди», дейилади».\nТазкия дарслари (138-дарс). Фатво берувчи олим


«Ювентус» сўнгги 36 йилдаги энг ёмон натижасини қайд этмоқда\n«Ювентус» А Сериянинг 12-турида «Аталанта» (1:1) билан дуранг ўйнади.\nТурин клуби ўтган 12та турда 6 ғалаба ва 6 дурангни қайд этди. Opta Sports'нинг маълумотига кўра, бу жамоанинг сўнгги 36 йилдаги энг ёмон натижасидир. «Юве» сўнгги бор 1984/85 йилги мавсумда шундай натижа қайд этган ва якунда 6-ўринни эгаллаган.\nМаълумот учун, «Ювентус» бу мавсумда 24 очко билан 3-поғонани эгаллаб турибди.


Токио Паралимпиадасига яна иккита лицензия қўлга киритдик – Ўзбекистон миллий олимпия қўмитаси\nБААнинг Дубай шаҳрида давом этаётган пара-атлетика бўйича жаҳон чемпионати ўзининг қизғин палласига кириб бормоқда. Бу вақтда эса Ўзбекистон терма жамоасининг яна икки нафар вакили Темурбек Гиязов ҳамда Ҳусниддин Норбеков ЖЧ медали қатори келаси йил Токиода бўлиб ўтадиган Паралимпия ўйинлари йўлланмасини нақд қилди.\nБаландликка сакраш бўйича Т64 тоифасида Темурбек 1.99 метр натижа билан жаҳон чемпионатининг кумуш медалига сазовор бўлди. Ҳусниддин Норбеков эса ядро улоқтириш бўйича F35 классида 17.32 метр натижа қайд этиб, ўзига тегишли бўлган жаҳон рекордини янгилади. Кутилганидек, иштирокчилар орасида ҳеч бир спортчи ҳамюртимизнинг ушбу натижасига яқин кела олмади. Шу тариқа Норбеков жаҳон рекордини ҳам расмийлаштириб қўйди.\nМаълумот учун, ушбу натижа билан ҳамюртларимизнинг Токио Паралимпиадасига қўлга киритган лицензиялари сони ўн тўрттага етди. Мазкур натижадан кейин делегациямиз ҳисобидаги медаллар 3 та олтин, 2 та кумуш ва 2 та бронзани ташкил қилмоқда. Бу эса умумжамоа ҳисобида еттинчи ўринга кўтарилиб олишимизга сабаб бўлиб турибди.\n11 Noyabr, 2019|Сараланган, Янгиликлар|


Samsung компанияси уйингизда соғлом микроиқлимни яратувчи, кийимлар ва турли хилдаги сиртқи буюмлардан барча бактерия ва аллергенларни 99,9 фоизгача бартараф этувчи маиший техникаларини тақдим этади.\nSamsung уй техникалари сизга нафақат уй ишларини тез ва самаралироқ бажаришга ёрдам беради, балки ўз эгасининг саломатлиги ҳақида ҳам қайғуради. Кенг имкониятларга эга замонавий техникалар уйингизда соғлом тозаликни таъминлаган ҳолда, 99,9 фоизгача бактериялар, вируслар ва аллергенларни бартараф этади.\n«Ақлли» жавон кийимларни ҳар томонлама тозалашга, зарарсизлантиришга мўлжалланган. Кимёвий тозалашнинг ўрнини босувчи ушбу жавон кийимлардаги чангларни йўқ қилиш, ёқимсиз ҳидларни бартараф этиш, бурмаларни силлиқлаш ҳамда дезинфекция қилишга ёрдам беради. Jet Steam технологияси кийимларнинг тўқимасигача чуқур сингувчи буғ ёрдамида гигиеник ишлов беришга имкон беради ва 99,9 фоизгача вирус ҳамда бактерияларни, 100 фоизгача уй чанги каналарини, 99 фоиз ҳидларни ва 99 фоиз бошқа зарарли моддаларни йўқ қилади.\nСтандарт имкониятларидан ташқари ушбу ускуна кийимларни буғ ёрдамида янада чуқурроқ гигиеник тозалаш имконини беради. Функция ишга туширилганда кир ювиш машинасининг пастки қисмидан кучли буғ оқими чиқиб, барабандаги ҳар бир кийимни буғлайди. Гигиеник тоза буғ кийим матоларидаги 99,9 фоиздан зиёд бактериялар ва нофаол аллергенларни йўқ қилади. Буғ ёрдамида ишлов бериш чойшабларни ёки болалар кийимларини тери учун хавфли бўлган кимёвий воситаларни қўлламаган ҳолда зарарсизлантиришга имкон беради.\nУйдаги ҳавонинг тозалиги чангютгичингиздаги фильтрнинг сифатига бевосита боғлиқдир. Anti-Tangle кучли чангютгичи уйингизни тартибга келтиради ҳамда чанг, бактерия ва вируслардан янада сифатли тозаланишига ёрдам беради. Ушбу ускуна HEPA юпқа ҳаво тозаловчи фильтр билан жиҳозланган. Замонавий HEPA фильтрлари хонадаги ҳавони ҳатто чанг, бактериялар, аллергенлар ва бошқа хавфли чиқиндиларнинг микроскопик зарраларидан ҳам тозалашга имкон беради. Фильтрни тозалаш ва ювиш жуда ҳам осон.\nБИОкерамик қопламага эга микротўлқинли печь\nSamsung компаниясининг барча замонавий микротўлқинли печларида биокерамик қопламалар қўлланилган. Бу экологик тоза материал 99,9% гача микроб ва бактериялар кўпайишининг олдини олиш учун кафолатланган. Биокерамик эмаль кир ва ёғли доғларда осонгина тозаланади, бу эса печь ичидаги тозаликни сақлашда сезиларли даражада осонлаштиради.


Россия дипломати ой охирига қадар Австрияни тарк этиши керак\nИқтисодиёт Марказий банк Ўзбекистон иқтисодиёти учун хавфларни баҳолади\nЖамият Ўзбекистонда “Мирзо Улуғбек ворислари” ёшлар мусобақаси бўлиб ўтади\nСиёсат Ўзбекистон Президенти Қозоғистон раҳбарини қўллаб-қувватлашини билдирди\nCOVID-19 Ўзбекистонда ковид: касалликлар сони бўйича яна антирекорд қайд этилди\nЖаҳон Оқ уй буни Украинага бостириб кириш деб ҳисоблашини айтди\nCOVID-19 Чехия аҳолини мажбурий COVID-га қарши эмлаш режаларидан воз кечди\nЖамият Ўзбекистон маҳаллаларида ёшлар билан ишлаш тизими ўзгаради\nЎзбекистон янгиликлари Тошкент жамоат транспорти парки электробуслар билан тўлдирилади\nСиёсат 27 январ куни Ҳиндистон-Марказий Осиё биринчи онлайн саммити бўлиб ўтади\nСиёсат Ўзбекистон Республикаси Президенти Кремл маъмурияти раҳбари ўринбосари билан музокаралар ўтказди\nРоссиялик дипломат Австриядан чиқариб юборилади\n24 Avgust 18:15 Жаҳон\nАВСТРИЯ ДИПЛОМАТ ЖОСУСЛИК МАЖБИР ҚИЛМОҚ МУНОСАБАТЛАР РОССИЯ-АВСТРИЯ ТАРК ЭТМОҚ ТАШҚИ ИШЛАР ТИВ ШПИОН\n19:30 Марказий банк Ўзбекистон иқтисодиёти учун хавфларни баҳолади\n18:24 Ўзбекистонда “Мирзо Улуғбек ворислари” ёшлар мусобақаси бўлиб\n16:32 Ўзбекистон Президенти Қозоғистон раҳбарини қўллаб-қувватлашини билдирди\n15:01 Ўзбекистонда ковид: касалликлар сони бўйича яна антирекорд\n13:50 Оқ уй буни Украинага бостириб кириш деб\n13:05 Чехия аҳолини мажбурий COVID-га қарши эмлаш режаларидан\n11:56 Ўзбекистон маҳаллаларида ёшлар билан ишлаш тизими ўзгаради\n10:48 Тошкент жамоат транспорти парки электробуслар билан тўлдирилади\n09:41 27 январ куни Ҳиндистон-Марказий Осиё биринчи онлайн\n09:01 Ўзбекистон Республикаси Президенти Кремл маъмурияти раҳбари ўринбосари\nРус дипломатидан Австрияни тарк этиш сўралган. Бу Россия-Австрия муносабатлари тарихида биринчи марта.\nТашқи ишлар вазирлиги Россиянинг хатти-ҳаракатлари Дипломатик муносабатлар тўғрисидаги Вена конвенциясига зид эканлигини таъкидламоқда.\n“Мен рус дипломати ҳайдалишини тасдиқлашим мумкин. Унинг хатти-ҳаракатлари Дипломатик муносабатлар тўғрисидаги Вена конвентсиясига зиддир «, – деди Австрия ТИВ вакили Клаудия Тюрер Австрия матбуотининг изоҳларини изоҳлашни сўраганида.\nМаълум бўлишича, рус дипломати бир неча йил давомида Россияга жосуслик орқали австрияликни бошқарган.\nБайден G7 йиғилишида иштирок этишини айтди\nҲеч бўлмаганда, ушланган Австрия фуқароси суд мажлисида шундай маълумотларни айтди. Маълумки, австрияликлар иқтисодий соҳада ишлаган.\nРоссиялик дипломатнинг исми ошкор этилмади, у дипломатик дахлсизликка эга эканлигини айтиб, гувоҳлик беришдан бош тортди ва у 1 сентябрга қадар мамлакатдан чиқиб кетиши керак.\nРоссиялик дипломат биринчи марта Австриядан чиқариб юборилади.\nРоссия дипломатини Дипломатик муносабатлар тўғрисидаги Вена конвенциясига зид бўлган хатти-ҳаракати учун Вена шаҳридан ҳайдаб чиқарилади.\nПариж майдонига террорчи томонидан ўлдирилган ўқитувчи номи берилади\nНицца : террорчи черковда уч кишини ўлдирди\nЕвропа Иттифоқи Белорусиядаги президент сайловларининг расмий натижаларини тан олмайди\nЯпонияда бош вазир лавозимига учта номзод бор


Ўзбекистон терма жамоасининг навбатдаги ўртоқлик ўйини бекор қилинди\n11:54 / 20.01.2017\nЎзбекистон миллий терма жамоасининг 12 февраль куни Анталия шаҳрида Арманистон терма жамоасига қарши ўтказилиши режалаштиришган ўртоқлик учрашуви бекор қилинди, дея хабар бермоқда ЎФФ матбуот хизмати.\nМанбага кўра, ўйин Арманистон футбол федерацияси томонидан бекор қилинган.\nЎйин миллий терма жамоанинг 9–13 февраль кунлари Туркияда ташкил қилинадиган ўқув-машғулот йиғинлари доирасида ўтказилиши кўзда тутилганди. Арманистон термаси Туркиядаги сиёсий барқарорсизлик туфайли у ерда йиғин ўтказишдан бош тортди ва юзага келган ноқулайлик учун Ўзбекистон футбол федерациясидан узр сўради.\nФедерация матбуот котиби Санжар Ризаевнинг твиттерда ёзишича, айнан шундай мазмундаги хат АФФ вице-президенти Ашот Манукян номидан ЎФФга келиб тушган.\nЭслатиб ўтамиз, Ўзбекистон терма жамоаси ЖЧ–2018 турнирига учинчи саралаш босқичини 23 март куни Сурияга қарши сафардаги ўйин билан давом эттиради.\nМаълумот учун, Саралаш босқичи «А» гуруҳи 5-туридан кейин Сурия 5 очко билан 4-ўринни эгаллаб турибди. Ўзбекистон терма жамоаси эса гуруҳ пешқадами Эрондан 2 очко орқада қолган ҳолда 9 очко билан 3-ўринни банд қилган.


Илҳомкуш (ҳажвия) - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 28 Июн 2019\tКӯришлар: 534\nпияниста-ми? Дарвозамизни яримта винога сварка қилиб берган-а? Хўш, ўша нима бўлибди? - деди хотин «тақ» этиб чойнакни олдимга қўяр экан.\n- Қанақа роман? Бу одам эмас, бу дегани, бу…\n- Э-ҳа, Рўмон қишлоғими? Хўжанд томонларда, деб эшитган эдим…\n- Вой-во-е, Рўмон эмас, қанақа нодон хотинсан-а. Бу роман, катта бадиий асар. 250-400 бетли китоб. Шўро даврида битта романга энг охирги русмдаги гижинглаган «Жигули» берарди.\n- Ҳозир-чи, велосипед бўлса керак. Нима қиласиз бошингизни оғритиб. Ёшингиз бир жойга борган бўлса ҳам, зиғирча ақлингиз йўқ.\n- Ҳой хотин, хотинжон. Беданани тухумидай каллангни ишлатсанг-чи? Ахир, ахир… Мен ёзувчи. Ичимдаги кўринмас одам «ёз, ёз» дейди. Илҳом қуши бошимда ғир-ғир айланиб тинчлик бермайди. Ҳа, қалб туғёни, очиқроқ айтсам бу касаллик… Мен касал… Борақол энди, романни бошлайман…\n- Хўп, тушундим, лекин ўша савил қолгур романингиз ким ҳақида, ўзи?-деди яна мижғовланиб хотин.\n- Уфф… Улуғ Ватан уруши қатнашчиси ҳаётидан. Исми Азимхон. Немислар Украинанинг Харков шаҳрига қўшин тортиб кирганда янги борган аскарлар ҳали қурол олишга улгурмаган бўлишади. Қишлоқ болалари эмасми, яқин ўрмонга таёқ, калтак тайёрлаш учун киришади. Ўрмон кенг, охири кўринмайди. Ўқу снарядлар овозидан ўтакаси ёрилган аскарлар ҳар томонга тум-тарақай бўлиб, ўзларини тўғри келган дарахт панасига олишади. Мана шу ерда Азимхон кўздан ғойиб бўлади. Йиллар ўтиб ўрмонда ёнғин чиқади. Ғализ тутундан кўзи ачишиб, нафаси қайтган Азимхон жон ҳолатда ўрмондан югуриб чиқади. Ички душманлар «ўрмонга шу ўт қўйди», деб турмага ташлашади ва бечора кўп йиллар … Бўлди, бора қол энди, болалар пайидан бўл, жон хотин.\n- Э, уруш қатнашчиси бўлса, менинг буважоним ҳам урушда бўлган, романингизга қўшинг, китоб янада «семиз»роқ бўлади. Мумкин давлат томондан мукофот ҳам беришса, - тилдан қолмасди хотин.\n- Увв, бувангни бошимга ураман-ми, умримда кўрмаган бўлсам, қаерда, қачон, ким билан урушганини билмасам, китобга қандай қўшаман? Тушунсанг-чи? Бор энди, барака топгур, - дедим жаҳл оти узангисига оёқ тираб.\n- Вой, менинг ёзувчи эргинамдан айланай. Буважонимнинг урушдаги ҳужжатларини жияним чарм папкада сақлаб қўйган. Бир ҳовуч ордену медалларини бувим тушмагур лўлиларга битта крепдешин рўмолга бериб юборган. Лекин ҳужжатлар турибди. Бувам, уруш кўрганмасми, жаҳллари жуда ёмон эди. Лўлиларни эшитиб, бувимнинг бошига таёқ билан шундай туширганки... Тарс ёрилган бошдан оққан қонни ўша крепдешин рўмол билан боғлашган. Бечора бувижоним таёқ зарбидан олган жароҳати билан бувамнинг вафотидан йигирма йил ўтиб ўлдилар. Вой бувижоним-а… Уруш ўлсин, бувамга таёқ бермай…\n- Ҳой, хотин, қўясан-ми, йўқми? Тинч қўй, ёза қолай… Яна икки оғиз гапирсанг, сюжету протатип, яъни қаҳрамонларим баҳримдан ўтиб, бор-е, деб учиб кетади. Бор энди, хотинжон, - мен энди портлашга яқинлашардим.\n- Мен нима дедим? Фақат иложи бўлса, бувамни ўша романингизга қўшсангиз, руҳу арвоҳи шод бўлади. Ишингиз ҳам юришади, баракали бўлади. Сиз билмайсиз, бувам умрларининг охиригача опшипитда ларёкчи бўлганлар. Казо-казо одамлар илтимосга боришарди. Дўконларининг теппасида катта рамкада Сталиннинг сурати турарди. Ҳар эрталаб иш бошлашдан олдин «салом» бериб, иш юришиши учун гўё фотиҳа олардилар. Юқоридан катталар келиб суратни олиб қўйишни талаб қилмоқчи бўлган, лекин таёқларидан чўчишган…\n- Вой бошим-а. Токи, сен бор экансан мен дунёдан ному нишонсиз ўтиб кетаман. Чингиз Айтматову Ғафур Ғулом, Расул Ғамзатовлар қандай бахтли инсон бўлганлар-а!?. Ўшаларда ҳам хотин бор эди. Аммо сен…\n- Нима мен, яъни одам эмасман-а? Хўш гапиринг? Қайси гўрдаги китоблардан кўчирган шеъру сафсаталарингиз билан вақтида «ўлдим-куйдим» эдингиз. Бугун мен одам эмасман, увв…\n-Бўлди!!! Овозингни ўчир, бўлмаса ҳозир, сени… Вой, қон босимим кўтарилди, чамаси, ахийри бошимга етасан, хотин… Барака топгур, бор, дориқутини келтир…\nЭнди бошим вентилятор паррагидай гир-гир айланар, кўз олдим қаронғилашиб борарди… Астагина бошимни қоғозлар ғарамига қўйдим.\n-Мана дори, бошингизни кўтаринг. Пиёлада чой. Ўзингизни тутинг… Ўзи неча марта айтдим, катта китобга қўл урманг, деб. О, ўша тўрт-беш қаторли нарсаларни ёзиб юравермайсиз-ми? Мен йўғимда қон босимингиз ошиб, «тап» этиб... Туф-туф… Мана пиёла… Сал ўзингизга келдингиз-ми? Нима бўлса ҳам жиянимга телефон қилай, бувамнинг ҳужжатларини келтириб қўйсин. Эрта-индин яхши бўлсангиз, бафуржа ёзасиз. Бир набираси заправкада ишлайди, эшитса, хурсанд бўлади. Мумкин тўрт-беш танга ҳам ҳиммат қилса… Ҳозир бироз дам олинг. Қани аста туринг-чи, ҳа, юрақолинг. Бироз чўзилиб дам олинг, ҳа, мана бўлди… Мен хотин ёрдамида диванга оҳиста чўзилдим. Дори таъсиридан-ми ё бироз мизғиганимдан-ми, кўзим сал очилгандай бўлди. Аммо, э, воҳ, нариги хонада хотин бор овозда жиянига бувасининг ҳужжатлари, ордену медал, комсомолу пионерлик давридаги нишонлари, меҳнат дафтарчаси-ю омбор мудири билан тушган суратигача етказишни тинмай тушунтирарди. Чидолмадим ва бор овозда бақирдим:\n- Ҳой, хотин, жиянингга айт, бувангни қабр тошидан ҳам бир парча олсину бирваракайига «тез ёрдам» билан бирга етиб келсин… Ҳа, хотин-а, илҳомим кушандаси, ҳайфи туғилмай жон берган романим…\nБугун: 04-12-2020 06:39:23


«Hilol studio» аудио дисклари 8 «Semurg‘ media» видео дисклари 5\nBrand: «Semurg‘ media» видео дисклари Код: 185\n«Ҳикматли дунё» маънавий-маърифий туркумининг навбатдаги сони ажойиб бир мавзуга бағишланади. Бу мавзу айниқса бизнинг юртимиз фарзандлари учун ўзига хос хусусият касб этади. Афсуски, динимиздан узоқлашишимиз жараёнида ушбу мавзудан ҳам бутунлай узоқлашиб кетган эдик. Алҳамдулиллаҳ, бугун бу мавзуни..\nBrand: «Semurg‘ media» видео дисклари Код: 184\n«Ҳикматли дунё» диний-маърифий дастурининг навбатдаги «Васатия – ҳаёт йўли» деб номланган сони видеотасвирга туширилди.Шайх Муҳаммад Содиқ Муҳаммад Юсуф ҳазратлари 2005 йил май ойи охирида Кувайт давлатида бўлиб ўтган "Мўътадиллик (васатия) ҳаёт йўли" мавзусидаги умумжаҳон Ислом илмий анжуманида ишт..\nBrand: «Semurg‘ media» видео дисклари Код: 183\n«Ҳикматли дунё» диний-маърифий дастурининг навбатдаги «Умр сафари» деб номланган Ҳаж ва умра оид сони видеотасвирга туширилди.Ушбу фильм муборак сафарга ҳозирлик кўраетган кишилар учун қулланма вазифасини ўтайди. Унда ҳаж ибодатини бажариш учун зарур бўладиган масалалар ҳақида батафсил тушунча берил..\nBrand: «Semurg‘ media» видео дисклари Код: 182\n«Ҳикматли дунё» диний-маърифий дастурининг навбатдаги Рамазон рўзасига оид сони видеотасвирга туширилди. Ушбу гўзал амални Парвардигоримиз буюрганидек, Пайғамбаримиз соллаллоҳу алайҳи ва саллам ўргатганларидек адо этиш ниятида, Аллоҳ розилиги учун унинг илмини ўрганишни ҳоҳлаган юртдошларимизнинг рў..


Жиззахдаги зовурдан ёқиб юборилган ҳолда топилган машина ичидан мурда чиқди\n16:07 / 07.01.2022\nЖиззах вилояти Ғаллаорол туманидаги зовурдан ёқиб юборилган Spark машинаси топилган. Унинг ичида мурда ҳам бўлган. Бу ҳақда вилоят ИИБ ахборот хизмати хабар бермоқда.\nМаълум қилинишича, 2021 йил 28 декабр куни соат 9:30 ларда Ғаллаорол тумани Мирзабулоқ қишлоқ фуқаролар йиғинига қарашли Найман қишлоғида яшовчи фуқаро шу ҳудуддаги фермер хўжалигига тегишли дала майдони четидаги зовур ичида ёниб кетган Spark машинасини кўриб қолган.\nФуқаро бу ҳақда ички ишлар органларига хабар берган. Шундан сўнг, воқеа жойига вилоят прокуратураси ва вилоят ИИБ ходимларидан иборат тезкор гуруҳ етиб борган. Машина кўздан кечирилганда унинг ичидан куйиб кетган мурда ҳам топилган. Шунингдек, машинанинг давлат рақами ҳам бўлмаган.\nМашина кузовининг рақами орқали унинг эгаси текшириб кўрилганда Spark Самарқанд шаҳар Зарафшон маҳалласида яшовчи шахс экани маълум бўлган.\nИИБ ходимлари машина эгасининг уйига бориб, унинг яқинларидан кўрсатма олганда, улар йигитнинг бир кун аввал уйдан чиқиб кетиб, қайтиб келмаганини билдиришган. Ўтказилган тиббий экспертизада куйиб кетган жасад машина эгасиники экани аниқланган.\nТезкор қидирув ҳаракатлари натижасида, Жомбой тумани “Бешсайид” МФЙда яшовчи уч нафар шахс марҳумни гиёҳванд моддалар билан таъминлаб келгани аниқанган ва улар ушланган.\nДастлабки тергов-суриштирув давомида аниқланишича, марҳум 28 декабр куни Жомбойга борган. Гиёҳванд модда сотувчилар қарзи борлиги учун унга гиёҳванд модда беришмаган. Шундан сўнг марҳум ИИБ ходимларига бориб, хабар беришини айтганда гиёҳфурушлар уни ўлдиришган ва Ғаллаоролга олиб бориб ёқиб юборишган.


Доклад на тему: 'Феълнинг семантик ва грамматик белгилари'. - БОТАН\nДоклад на тему: 'Феълнинг семантик ва грамматик белгилари'.\nАвтор публикации: Кулметов А.П.\n1. Феълнинг семантик ва грамматик белгилари.\n2. Феъл ясалиши.\nФеъл барча тилларда ҳам фаол бўлган сўз туркумларидан биридир.\nФеъл семантик доираси кенг, лекин, асосан, иш-ҳаракат ҳамда иш-ҳаракат тасаввурини берадиган ҳолатни англатади, яъни бармақ, келмЎк каби феъллар иш-ҳаракатни, к£рмЎк, ешитмЎк ойламақ феъллари эса ҳолатни билдиради.\nФеъл туркумига бир неча морфологик категориялар хосдир: функционал формалар, бўлишли-бўлишсизлик, нисбат, тусланиш, майл ва замон.\nФеъл аспектлари. Айрим адабиётларда феъл аспектларига мумкинлик ва номумкинлик шаклларини ҳам киритадилар. Аслида мумкинлик-номумкинликни ҳосил қиладиган грамматик шакллар (формалар) йўқ, балки бундай семантика қўшма феъллар орқали ҳосил қилинади. Масалан, тарта алар - тарта алмас.\nФеълнинг бўлишли ва бўлишсиз шакллари феъл аспектлари категориясини ҳосил қилади, чунки бўлишсизлик -ма//-мЎ аффикси орқали ҳосил қилинади ва бу аффиксни олмаган сўз билан оппозицияга киришади: барма, келт¯рмЎ ва бошқалар.\nЎтимли ва ўтимсиз феъллар ҳақида. Ўзбек тилида унинг тарихий тараққиётидан қатъи назар бундай морфологик категория мавжуд бўлмаган, балки феълнинг тушум келишигидаги сўз билан боғлана олиши қобилияти унинг семантик хусусиятидир. Демак, ўтимлилик ва ўтимсизлик феъл шаклига эмас, балки у феълнинг семантик хусусияти билан боғланади.\nФеълларнинг ясалиши. Феълдан бошқа туркумлардан сўз ясовчи аффикслар орқали феъл ясалиши мумкин:\n-ла/-лЎ аффикси. Бу аффикс барча даврларда ҳам фаол қўлланган. От, сифат, сон, равиш, баъзан олмош туркумларидан феъл ясаган. Туркий ва туркий бўлмаган сўзларга ҳам қўшилган: Т£ш-т£штин пычақлаб, чапқулаб пāраладылар (Бобурнома). Бир к¯н намāзи пешинни гузарлады...(Нав. Нас.муҳ.).\n-да/-дЎ аффикси. Бу аффикс -ла/-лЎ аффиксининг фонетик вариантидир. Эски ўзбек тилида сонор ундошлардан сўнг қўлланган: Пāдшāҳ бу ғулāмны индЎди (Таф.). Йолдаса бу йолда Низāмий йолум// Қолдаса Хусрав билЎ Жāмий қолум (Хамса).\n-а/-Ў аффикси. От туркумидаги сўзлардан феъл ясаган: ТунЎди лЎшкЎр анда (ШН). Ашларыни ашаб ва йашларыны йашаб, аталары кейнидин кетди (Ш.тар.).\n-й/-ай аффикси. Сифатдан феъл ясаган: Ул фақыр қашыда улғайыбдур (Навоий). Барча сағайтланыб атландылар (ШН).\n-р/-ар/-Ўр аффикси. Сифатдан феъл ясаган: Бу навъ қара к¯н ичрЎ қарыб// Йаъники қара к¯н¯м ақарыб (Навоий). К£кЎргЎн йығачларны¦ барчасы (Ш.тар.).\n-қар/-кЎр аффикси. Отдан феъл ясаган: Тағ тузны т¯н-у к¯н башқарыб// Хайалны йол ақбасыдын £ткЎриб (Хамса).\n-қ/-к,-ық/-ик,-уқ/-¯к аффикси. От ва бошқа туркумлардан феъл ясаган: Либāсы рЎ¦ин билмЎн, йолуқса, ҳайраттын (Лут.). Ким йағықса шāҳи Шайабāнийға (ШН).\n-са аффикси. Отдан феъл ясаган: Дилрабā, āби ҳайат ерни¦ ¯ч¯н жāн сусады (Лут.).\n-сын аффикси. От ва сифатдан феъл ясаган: Йығламсынур -у к£зигЎ келмЎс йаш (Навоий).\nФеъл - иш-ҳаракат ва ҳолат билдирувчи сўзлар туркумини ифодалайди.\nФеъл аспекти - бўлишили ва бўлишсизликни англатади.\nФеъл ясалиши - бошқа туркумлардан сўз ясовчи аффикслар орқали феъл ясалиши жараёни.


Seoul Mun'да 13 дан 45 м² гача бўлган савдо жойларини сотуви бошланди\n09:44 / 16.05.2021\nТаклиф этилаётган дўконлар автотураргоҳ яқинида, фойдали жойлашувга эга.\nСой бўйидаги Seoul Mun тижорат бинолари — бу капитал сармоялар учун фойдали таклифдир. Савдо ва кўнгилочар маркази Сеул кўчаси бўйлаб жойлашган бўлиб, пойтахт марказида қулай жойлашувга эга. Бу эса шаҳарнинг исталган жойидан масканга бемалол етиб боришга имкон беради.\nБўрижар канали қирғоғининг 700 метри бўйлаб замонавий очиқ жамоат майдони барпо этилмоқда. Уч қаватли марказнинг ҳар бир дўконнига алоҳида кириш жойи мавжуд. Лойиҳаларнинг турли хил ечимлари ва бинолар тоифалари тизимига пухта ёндaшиш харидорларга ҳар қандай бизнес тури учун мос вариантни таклиф қилишимизга имкон беради.\nSeoul Mun лойиҳасидаги сотувларнинг янги босқичида 13 дан 45 м² гача тижорат жойлари таклиф этилади. Автотураргоҳ ёнида жойлашган кичик дўконларда аксессуар дўконлари, кичик қаҳвахоналар, ателье, косметика дўкони, уяли алоқа кичик офиси ва бошқа кўплаб нарсалар мавжуд. Жойлар сони чекланган. Seoul Mun’дан янада фойдали шартлар билан жой сотиб олишга шошилинг. Катта чегирмалар мавжуд.\nDream City Development компаниясининг сотув офисига ташриф буюриб сиз батафсилроқ маълумот ҳамда профессионал мутахассислардан маслаҳат олишингиз мумкин.\nЯгона маълумот маркази: +99871 202 22 22\nСотув офиси ҳар куни, дам олиш кунисиз соат 09:00 дан 19:00 гача ишлайди.\nМанзил: Тошкент шаҳри, Фурқат кўчаси, Tashkent City ХИМ\nМўлжал: Халқлар дўстлиги майдонидан Алишер Навоий шоҳ кўчаси томон йўл\n09:00 / 14.06.2021\nSeoul Mun – тижорат марказидаги универсал савдо нуқталари!\n09:26 / 09.06.2021\nSeoul Mun – замонавий бизнес ва дам олиш марказининг янги даражаси\n09:00 / 05.06.2021\nSeoul Mun – тижорат жойларининг 13 дан 1000 м² гача бўлган катта танлови\n09:00 / 25.05.2021\nSeoul Mun'да тадбиркорларга бизнес учун универсал ечимлар мавжуд


18 минг ходим ҳақ тўланмайдиган таътилга чиқарилди | interpress.uz\n18 минг ходим ҳақ тўланмайдиган таътилга чиқарилди\n«Korean Air» компанияси пандемия туфайли ҳақ тўланмайдиган таътил муддатини декабр ойига қадар узайтирди. Кореянинг йирик авиаташувчиси бу ҳақда баёнот бериб, 14 октябрдан бошлаб ходимларининг 70 фоизи коронавирус пандемиясининг соҳага узоқ вақтдан буён кўрсатаётган таъсири натижасида ҳақ тўланмайдиган меҳнат таътилига чиқарилганини маълум қилди.\nҚайд этилишича, жорий йилнинг апрел ойида авиаташувчининг 70 фоиз ходими — 18 000 нафари олти ойга, яъни 15 октябрга қадар ҳақ тўланадиган меҳнат таътилига чиқарилган эди. Авиаташиш саноатида ҳозирга қадар аҳвол яхшиланмагач, компания юқоридаги қарорни қабул қилишга мажбур бўлди. Бундан ташқари, компания даромади паст ва фаолиятига мос бўлмаган активларини сотувга чиқарган.\n«Korean Air» март ойидан бошлаб кўплаб халқаро қатновларни тўхтатгани ортидан жорий йилнинг биринчи ярмини катта зарар билан якунлари. Январ-июн ойларида компания кўрган зарар 619,49 млрд вонни ташкил этди.\nЙўловчилар оқими кескин тушиб кетиш кузатилганидан сўнг, «Korean Air» июн ойидан бошлаб, ўриндиқларга маҳкамлаш мумкин бўлган сумкаларда юк ташишни йўлга қўйди. Шуни таъкидлаш керакки, айни пайтда ҳам жаҳондаги кўплаб авиакомпаниялар йўловчи учоқларидан юк ташиш мақсадида фойдаланмоқда.\nPrevious articleАрмения пытается превратить Карабах в очаг терроризма\nNext articleФранцияда комендантлик соати жорий этилди


Австралия: ёнғин қурбонлари ошиб бормоқда\n13 май 2021, Тошкент вақти: 04:39\nАвстралия тарихидаги энг катта табиий офат экани айтилаётган ўрмон ёнғинлари 130 киши ҳаëтига зомин бўлди.\nМинглаб ўт ўчирувчилар ва полиция ходимлари Виктория ва Янги Жанубий Уэльс штатларида тобора кучайиб бораётган ёнғинни назорат остига олишга уринмоқдалар.\nБир неча кундан бери давом этаётган ёнғин бир неча шаҳарчани буткул куйдириб, 750дан ортиқ хонадонни вайрон қилди, минглаб фуқаролар хавфсиз жойга кўчирилди.\nАвстралия расмийлари жанубда авж олган ўрмон ёнғини қурбонлари сони ошиши мумкинлигидан хавотир билдирмоқда. Айни пайтда полиция жанубдаги айрим ёнғинлар атайлаб уюштирилганини тахмин қилмоқда.


Қирғиз фаоллари сиёсий партияларни диалогга чақирди\n01 декабр 2020, Тошкент вақти: 07:37\nБишкекнинг Ала-Тоо майдонида мингга яқин қирғиз фаоллари намойиш ўтказиб, сиёсий партиялардан “тинчлик, диалог ва ҳамкорлик”ни талаб қилдилар.\nСешанба кунги намойиш Бишкек шаҳар ҳокимияти рухсати билан ўтказилди.\nЎндан ортиқ мактаб ва университетлар вакилларидан иборат намойишчилар Қирғизистон фуқароларини ҳокимият рухсат бермаган намойишлар ўтказмасликка чақирди.\nНамойиш қатнашчилари тадбирдан мақсад 2005 йил март ва 2010 йил апрел ойидан президентлар ҳокимиятдан ағдарилганидан кейин содир бўлган тартибсизлик ва қонунсизликка ўхшаш ҳолатлар қайтарилишининг олдини олиш эканини айтди.\nФаоллар чоршанба куни ҳам Бишкекда йиғилиш ўтказиш режаланганини билдирди.\nАйни пайтда, ҳокимиятни ағдаришга уринганликда айбланган мухолифатнинг уч лидери тарафдорлари ҳам чоршанба куни Ала-Тоо майдонида рухсат берилмаган намойиш ўтказишни режалаётганини билдирди.


Соф немис ихтироларидан ҳисобланган «хаусмастер» яқин вақт ичида мамлакатимизнинг кўп квартирали уй-жой фондидан кенг ўрин олиши мумкин. Promhouseнинг «Қозоғистон ва Ўзбекистонда уй-жой фондини бошқаришнинг профессионаллашуви» лойиҳаси доирасида Германиянинг тажрибаси ҳамда уни яхши ўзлаштирган Беларуснинг тажрибасини бу борада татбиқ этиш имкониятлари ўрганилмоқда. Мазкур лойиҳа Европа Иттифоқининг молиявий кўмаги остида «Шарқий Европада уй-жой хўжалиги» Ташаббуси (ИВО, Германия) томонидан амалга оширилмоқда. Немислар томонидан лойиҳанинг мувофиқлаштирувчиси сифатида Европа уй-жой ва кўчмас мулк таълим маркази (EBZ) иштирок этаётир. Ўзбекистон томонидан эса – Ўзбекистон Уй-жой фондини профессионал бошқарувчи ва хизмат кўрсатувчи ташкилотлар уюшмаси иштирок этмоқда.\nМулкдорларнинг умумий мол-мулки билан боғлиқ бўлган уйдаги майда ишларни бажарувчи хаусмастернинг иши билан немис экспертлари бизнинг уй-жой хўжалиги мутахассисларимизни 2018 йилда Promhouseнинг олдинги босқичида таништирган эдилар. Бу ҳақда биз «Норма маслаҳатчи» газетасининг 17.07.2018 йилдаги 29-сонининг мавзувий саҳифасида ёзган эдик. Ҳозирги кунда Ўзбекистон мазкур тажрибани қўллашда қайси йўлдан бориши мумкинлиги масаласи ўртага ташланмоқда. Германия ва Беларуснинг тажрибалари бир-биридан бирмунча фарқланади. Германиядаги хаусмастер – бу касб эмас, шунинг учун касбий стандарт ҳам мавжуд эмас, бу соҳага таълим муассасаларида ўқитишмайди ҳам. Бу борадаги малакага базавий иш мутахассисликлари асосида эришилади, профессионал малака сертификат билан тасдиқланади. Беларусдаги хаусмастер эса касб ҳисобланади. Бу ерда касбий стандарт ишлаб чиқилган, кўчмас мулк объектларини бошқаришда бундай мутахассисликларни жорий этиш ҳақида ҳукуматнинг қарори мавжуд.\nPromhouse платформасида ғояни мутахассислардан таркиб топган катта жамоа амалга оширади, улар сафида манфаатдор вазирлик ва идораларнинг вакиллари, бошқарув компанияларининг (БК) раҳбарлари бор. Халқаро экспертлар Ўзбекистон ишчи гуруҳлари вакилларига хаусмастер ишини ташкил этишга доир ҳужжатлар пакетини тақдим этган. Беларусь ва немисларнинг омихта тажрибаси биз учун фойдали бўлиши ҳамда уларни татбиқ этишимиз жараёнларини тезлаштириши мумкин. Ана шу мақсад йўлида «Германия ва Беларусда «Хаусмастер» институти» халқаро вебинари ўтказилди. Ўзбекистонликлар учун бу вебинар мамлакатимизнинг миллий ўзига хосликларини ҳисобга олган ҳолда мазкур тажрибани ўрганиш ва амалий жиҳатларини таҳлил этишга яхши имкон берди.


Ўзбекистон ва Қозоғистон чегара ўтказув пунктлари сонини оширмоқда\n12:58 / 22.06.2017\nҚозоғистон Сенати йиғилишида Ўзбекистон билан чегарадан ўтиш пунктлари ҳақидаги келишувга протокол ратификация қилинди. Бу ҳақда Today.kz хабар тарқатмоқда.\nШу тариқа, қонун парламент томонидан қабул қилинган ва имзолаш учун давлат раҳбарига йўлланган.\nБош вазирнинг инвестициялар ва тараққиёт бўйича ўринбосари Роман Склярнинг маълум қилишича, протокол Қозоғистон темир йўл чегара пунктини «Бейнеу» станциясидан чегара чизиғидан 2 км масофада жойлашган «Оазис» станцияга кўчиришни назарда тутади.\nШунингдек, фақат енгил автотранспортлар ўтиши учун «Целинний» ва «Сирдарё» халқаро (кўп томонлама) чегара ўтказув пунктларини очиш кўзда тутилган. Шу билан биргаликда, «Казигурт», «Қоплонбек» ва «Атамекен» ўтказув пунктлари мақоми – икки томонламадан кўп томонламага (халқаро) ўзгаради.\nЎзбекистон фуқаролари чегарадан ўтказиш чоғида шахсни тасдиқловчи, давлат чегараларини кесиб ўтиш ҳуқуқини берувчи ҳужжатлар мажбурий тартибда текширилади. Бунда божхона декларацияси тўлдирилмайди, транспорт воситасини рўйхатга олиш ва божхона текширувидан ўтказиш талаб қилинмайди, бироқ мажбурий тартибда визуал кўрик амалга оширилади.\n2017 йил февралида Қозоғистон Республикаси бош вазирининг биринчи ўринбосари Асқар Мамин ва Молия вазири Бахит Султанов икки мамлакат чегарасидаги бир қатор божхона постларида бўлганди. Ўшанда делегация аъзолари ўтказув имкониятларини кенгайтириш масалаларини муҳокама қилишганди.


Ер участкасида сенсорли чегара белгиларини ўрнатиш асосида ер кадастри ахборот базасини яратиш.\nЛойиҳа мақсади: Ҳозирги кунда давлат чегараларини мавжудлигидан бошқа ҳолатларда ер участкаларининг чегара белгилари амалда мавжуд эмас. Ушбу ҳолат эвазига ҳар бир туманда минглаб ер қонунчилигини бузилиш ҳолатлари, турли ҳил низолар, ер - ахборотларининг ноаниқлиги ва уларга бўлган ишончсизлик, ердан фойдаланувчилар томонидан ўзбошимчалик билан майдонларни эгаллаш каби салбий жараёнлар давом этмоқда.\nРеспубликамизда хозирги даврда Ўзбекистоннинг 44.9 млн гектардан иборат ер фонди 6.6 млн ер участкаси ва давлат заҳира ерларига тақсимланган ҳолда фойдаланиб келинмоқда. Албатта, ер участкалари ердан фойдаланувчи субъектлар тасарруфида бўлиб уларнинг умумий сони 6 млн атрофида. Дунё тажрибасида ер назоратини энг тажрибали ечими хозиргача мавжуд эмас эди. Ушбу инновацион ғоянинг амалий ечими биринчи марта Ўзбекистон мисолида жорий этиш имконияти яратилмоқда.\nЛойиҳанинг мазмуни: Сенсорли чегара белгиларини ўрнатиш асосида ердан фойдаланишни ташкил этиш ер кадастрини аниқ, ишончли манбаларга асосланиб ўтказиш имконияти пайдо бўлади. Чегара белгиларини ўрнатиш харажатлари анъанавий холатга таққосланганда 2-3 баробар самара бериши кузатилади.


Буюк Британияда 7 та экранли ноутбук ишлаб чиқилди - Darakchi\nБуюк Британияда 7 та экранли ноутбук ишлаб чиқилди\nHI-TECH 13.01.2020, 17:31\nТеглар: ноутбук, Британия\nБританиянинг Expanscape компанияси 7 та экранга эга дунёдаги илк ноутбукни тақдим ишлаб чиқди. Aurora 7 деб номланган гаджет ноутбукни ўз иш қуроли деб билган профессионаллар учун мўлжалланади, деб хабар берди Somag News нашри.\nНоутбукнинг асосий экранига яна бешта дисплей бириктирилган бўлиб, 7-экран ноутбук клавиатураси тагида жойлашган. 4 та экран 17,3 дюйм ўлчам ва 4К сифатга, қолган 3 та экран эса 7 дюйм ўлчам ва Full HD сифатга эга.\nҚурилманинг батафсил техник кўрсаткичлари ва нархи маълум қилинмаган. Таъкидланишича, янги гаджет 4 ядроли Intel i7 процессорида ишлайди ва 64 Гбайт тезкор хотирага эга.\nҚурилмани ишлаб чиқувчиларнинг таъкидлашича, гаджет устида ҳали ишланмоқда ва яқин орада унинг сотувга мўлжалланган тайёр варианти чиқарилади. Компанияда таъкидланишича, бундай компьютер дастурчилар, киберхавфсизлик ва бошқа соҳалардаги мутахассислар учун зарур ҳисобланади.


Россиядаги энг қулай автомобиллар рейтинги тузилди - Daryo\n11:33, 29.05.2020 30622\n«Автостат» агентлиги энг қулай автомобиллар рейтингини тузиб чиқди. Тадқиқотлар давомида экспертлар россиялик автомобиль эгалари учун қайси маркадаги автомобиль салони қулай эканлигини аниқлади, деб хабар беради Motor.\nСўровда 2018—2019 йилларда ишлаб чиқарилган автомобилларга эгалик қилувчи 2500 одам қатнашди. Баҳолаш беш балли шкалада амалга оширилган бўлиб, бунда бир балл қониқарсиз, беш балл эса бошқарув органлари максимал даражада қулай жойлашганини англатади.\nРоссияликлар энг қулай автомобиль дея Mercedes-Benz’ни танлаган — улар юзта мавжуд 100 баллдан 93,6 балл тўплади. Иккинчи ўрин 92,6 балл билан BMW’га насиб этди. Кучли учликка Audi якун ясади — 91,3 балл. Бундан ташқари, қулай машиналар қаторидан Skoda (89,5 балл) ва Volvo (88,7 балл) моделлари ҳам ўрин олган.\nЭргономик машиналарнинг Топ-10 лигига Ford (88,4 балл), Mazda (86,6 балл), Haval (85,7 балл), Volkswagen (85,6 балл) ва КIА (82,4 балл) ҳам киришга муваффақ бўлган.\nМавзуга доир: Европадаги деярли бузилмайдиган автомобиллар номи эълон қилинди\n13:32, 19.06.2020 109627\nТошкент туманида Malibu-2’ни ёқиб юборган аёл қўлга олинди\n19:50, 10.06.2020 128000\n09:48, 29.05.2020 48890\n18:11 Бугун 1248\n18:04 Бугун 1167\n17:53 Бугун 1804\n17:40 Бугун 2944\n07:53, 09.07.2020 208497\n00:15, 09.07.2020 147090\n17:17, 09.07.2020 144093\n00:11 Бугун 140480